Irekia Eusko Jaurlaritza - Gobierno Vasco :: Gizarte-prestazioak enpleguarekin lotzen dituen lehenengo autonomia erkidegoa da Euskadi, Alemaniakoaren antzeko ereduaren bitartez\nGizarte-prestazioak enpleguarekin lotzen…\nEusko Legebiltzarrak Diru-sarrerak Bermatzeko Legearen erreforma onartu du, eta Diru-sarrerak Bermatzeko Errentaren gestio osoa Lanbideren esku utzi du, prestazio hori laneratzearekin lotzeko\n"Gizarte-babeseko sistemak, laguntzak ez ezik, aukerak ere eman behar ditu. Ez al da zuzena subsidioaren eta enpleguaren artean aukeratzea galaraztea?, adierazi du Gemma Zabaletak\nKudeaketa-formula berriak izapidetze bateratua eta eraginkorragoa ahalbidetuko du, baita kontrol handiagoa ere, iruzurrari aurre egiteko\nEusko Jaurlaritzak Diru-sarrerak Bermatzeko eta Gizarteratzeko Legearen erreforma onartu du gaur. Aldaketa horren bidez, Diru-sarrerak Bermatzeko Errentaren (DBE) eta Etxebizitza Prestazio Osagarriaren (EPO) kudeaketa osoa Lanbideren esku geratuko da, prestazioak langileen laneratzearekin lotu ditzan. Horrela, urtarrilaren 1etik aurrera, gizarte-prestazioak enplegua modu aktiboan bilatzearekin edo lan-merkatura sartzeko prestakuntzarekin lotzen dituen Estatuko lehenengo erkidegoa izango da Euskadi.\nAldaketa Enplegu eta Gizarte Gaietako Sailak sustatu du, eta Gemma Zabaleta sailburuak babestu du gaur goizean erreforma hori Legebiltzarrean. "Mugarri bat izango da Euskadiko gizarte-babeseko politikan", azpimarratu du bere hitzaldian. Gaur egun, 55.000 pertsonak jasotzen dute Euskadin Diru-sarrerak Bermatzeko Errenta. Haien artean, erretiratuak onuradunen herena dira, eta lanerako aktibaziotik salbuetsita egongo dira.\nSailburuak gaineratu duenez, "erreformarekin sustatzen dugun Diru‑sarrerak Bermatzeko Errentaren sistemak bizi osoko iraupena ezartzen du, Estatuan beste inolako prestaziok egiten ez duen moduan; baina, horrez gain, enplegurako aktibazioarekin lotzen du". Euskadik Estatuko diru-ekarpen handienak egiten ditu arlo horretan, 658 euro ematen baititu hilean DBEren hartzaile bakoitzeko.\nGaur arte, DBE eta EPO hiru administrazio desberdinek kudeatu dituzte: udalek (herritarrek zuzenean jotzen dute haietara, espedientea izapidetzera), aldundiek (haiek ematen diote oniritzia espedienteari) eta Jaurlaritzak (hark ordaintzen du). "Legearen erreforma horrek", zehaztu du Zabaletak, "bi administraziori kentzen die prestazioa kudeatzearen zama, gizarte- eta lan‑arloen artean dagoen tarte konplexuari arreta emateko duten esparru zabalari hobeto erantzun ahal izan diezaioten". Puntu horretan, Euskadiko udaletako oinarrizko gizarte-zerbitzuen eta aldundien lana eskertu du sailburuak, "haien ahaleginagatik eta arduragatik".\nKudeaketa-formula berria datorren urteko urtarrilaren 1etik aurrera hasiko da, herritarrari izapidetze bateratua, arinagoa eta eraginkorragoa eskaintzea ahalbidetuko du eta, batez ere, DBEri eta EPOari dagokien enplegurako pizgarri izaera finkatuko du. Azken bi urteotan, Enplegu eta Gizarte Gaietako Sailak eta Lanbidek bultzatutako programei esker, prestazioen 3.700 hartzailek lana aurkitzea lortu da.\nHorrela, Enpleguko sailburuak azpimarratu duenez, erreforma horren oinarria "enplegua gizarteratzearen osagai bihurtzea da". Horrez gain, Zabaletak nabarmendu duenez, "gizarte-babeseko sistemak, prestazioak ez ezik, aukerak ere eman behar ditu, batez ere. Ez al da zuzena subsidioaren eta enpleguaren artean aukeratzea galaraztea?\nBestalde, Lanbideren kudeaketari esker sistema gardenagoa izango da, eta prestazioaren kontrola handiagoa izango da, iruzurra eragozteko. Horrela sistema are eta solidarioagoa izango da. Enplegu-sailak 400 milioi euro inguru erabiliko ditu prestazio horiek ordaintzeko, aurrekontuetan jasotakoak baino 70 gehiago. "Autogobernuaren historian egin den elkartasun-ahalegin handiena izango da", gogorarazi du Zabaletak. Estatu osoan gutxieneko errentetan egiten den gastuaren % 40 Euskadiko sisteman egiten da.\nDiru-sarrerak Babesteko Errenta ohiko diru-sarrerekin oinarrizkotzat jotzen diren bizi-mailara iristeko nahikoa ez duten pertsonei zuzenduta dago. "Helburu horretarako ditugun baliabideak zuzentasunez administratzeko, oso zorrotzak izan behar dugu haien kudeaketarekin", azpimarratu du sailburuak.\nHorregatik, laguntzak eskatzen dituzten pertsonek egiaztatu beharko dute beren diru-sarrerak ez direla iristen oinarrizko beharrizanei erantzuteko onartuta dauden gutxieneko mailetara, eta lan-merkatura sartzeko prestasun osoa dutela erakutsi beharko dute. Lanbideko lan-orientatzaileek lan-merkatura sartzeko ibilbide pertsonalizatua egingo diete, behar dituzten prestakuntza ikastaroak emango dizkiete, eta ekintza guztien garapena gainbegiratuko dute. Lanbidek Euskadiko zortzi udalerritan garatu dituen DBEren plan pilotuan 1.133 hartzailek amaitu dituzte bere prestakuntza-ikastaroak, eta beste 650ek lana aurkitu dute.\nLegearen erreformak beste hainbat berritasun ekarri ditu, laguntza behar handiena dutenei zuzendutako baliabide horien banaketa ahalik eta zorroztasun handienaz egin dadin.\nDBEren onuradunek ere gizartearen garapenari lagundu beharko diote, ahal duten neurrian. Horretarako, DBE eskuratzeko eskubidea egiaztatzen dutenak ez badira lanean ari edo ez badaude prestakuntza‑programetan sartuta lan-merkaturako trebakuntza optimizatzearren, lan sozialetan jardun beharko dute egoerak hala eskatzen duenean.\nDBE eskuratu nahi dutenek eta Euskadin erroldatuta urte bat eta hiru bitarte daramatenek laguntza jasotzeko bete beharreko baldintzak bete beharko dituzte eta, horrez gain, lan-bilaketan aktibo izateko konpromisoa agertu beharko dute, alegia, Estatuan gutxienez bost urteko lan-bizitzako historia egiaztatu beharko dute.\nHartzaile bakar batek ere ezin izango dio lan bati uko egin. Hori dela-eta, prestazioa kenduko zaie lan-eskaintza egoki bati, bakoitzaren ahalbidearen araberako eskaintza bati, uko egiten dieten titularrei.\nSoldata txikiak dituzten hainbat langileren kasuan, DBE soldaten osagarri izaten da; kasu horietan, lan-kontratu bat aurkeztu beharko dute hori guztia egiaztatzeko. Zigorrak ezarriko zaizkie lan-kontraturik sinatu gabe langileak kontratatzen dituzten enplegu-emaileei. Neurri horrekin batera, Lan Ikuskaritzaren plan bat ere abiaraziko da.\n"Egungo legeari egindako ekarpen berri horiei esker argi geratuko da DBE ez dela sartu eta bertan geratzeko lekua. Enplegua galduz gero, azken babesleku izan beharko luke". Enplegu eta Gizarte Gaietako sailburuak gaineratu duenez, "gizarte-prestazioen politikek sinesgarritasuna irabazi behar dute, eta hori lortuko da euskal gizarteak konfiantza badu sisteman ez daudela iruzurraren profesionalak direnak. Eta horregatik egiten dugu Lege honen erreforma, ezinbestekoa delako".\nEuskadiko diru-sarrerak bermatzeko prestazioen estaldura Estatuko lehenengo postuan dago. Euskal Autonomia Erkidegoan bakarrik, Espainiako errenta-titular guztien % 38 eta gastuaren % 40 baino gehiago metatzen da, nahiz eta pobrezia-arriskuan dauden espainiarren % 2,4 baino ez den bertan bizi.\nSuediaren edo Austriaren mailan\nAdibidez, Katalunian, garapen-maila handiko autonomia erkidegoa izan arren, 160 milioi euro gastatzen dira (sei milioi biztanlerekin eta prestazio horren 34.000 hartzailerekin), eta Euskadin, berriz, 400 milioi euro inguru erabiltzen dira DBEn, bi milioi biztanlerekin eta 55.000 hartzailerekin.\nEuskadin pobrezia-arriskuan dauden familien % 100ek jasotzen dituzte gutxieneko errentak; Espainiako gainerako erkidegoetan, berriz, batezbestekoa % 20aren ingurukoa da.\nEuropar Batasunari erreparatuz, gutxieneko errenten osagarriei buruzko Euskadiko eredua, DBEren bitartez gauzatutakoa, babes-sistema aurreratuagoak dituzten herrialdeetakoekin parekatu liteke. Adibidez, Euskadiko ereduan bi seme-alaba dituzten gurasoek osatutako bizikidetza‑unitateentzat ezarritako gutxieneko diru-sarreren prestazioen zenbatekoak Suedian, Finlandian eta Austrian ezarritako maila berean daude.


Alternatibak ekonomiaren uberizazioa eta honek dakarren prekarietatea aztertuko ditu Donostian – Alternatiba\nAlternatibak ekonomiaren uberizazioa eta honek dakarren prekarietatea aztertuko ditu Donostian\nDatorren asteazkenean, martxoaren 11an, Alternatibak “Ekonomiaren uberizazioa: XXI. mendeko esklabotza” lemapeko hitzaldia antolatu du bere Donostiako egoitzan.\nBertan, errealitate hau gertutik ezagutzen duten hizlarien eskutik, aztergai izango du Glovo, Deliveroo eta Uber Eats bezalako enpresek ekonomia kolaboratzaile gisa mozorrotzen duten lan baldintzen prekarizazioaren urrats berri hau. Izan ere, “Riders” ezizena duten autonomo faltsuen lan baldintzak esklabotzatik hurbil daude.\nHain zuzen ere, banatzaile hauek egunerokotasunean pairatzen duten errealitate gordina islatuko duen dokumental labur batekin hasiko da hitzaldia. Langile hauek baliabide guztiak jartzen dituzte –txirrindulak, kotxeak, denbora, osasuna…- eta erraldoi digitalek haien zerbitzuengatik kobratzen dute, bitartekari bezala app soil bat jartzen dutela.\nOndoren, ahots desberdinek, prekarizazio mota berri honen paradigmari helduko diote, beste lan irtenbiderik ez duten gazteak, eta maiz, lan merkatuan are aukera gutxiago duten etorkinek pairatzen dutena. Horrela, hizlari lanetan izango dira: ‘Glovo’-ko langile Cristina Gonzalez, bere bizipen pertsonala kontatzeko; UPV-EHUko irakasle Andrea de Vicente, kontratazio digital mota honen zirrikitu ilunez arituko dena. Bestetik, Glovon eta Telepizzan infiltratuta egondako Paul Ianok hitz egingo du; Donostiako Babes Sareko kide bat ere izango da bertan gazteek pairatzen duten prekarizazio egoera aztertzeko. Eta azkenik, Alternatibako kide eta EH Bilduko legebiltzarkide Josu Estarrona praktika honen kontra Eusko Legebiltzarrera eramandako ekimenez arituko da.\nEkitaldia datorren asteazkenean, martxoak 11, egingo da 18:30etatik aurrera Alternatibaren egoitzan, Donostiako Autonomia kaleko 15. zenbakian (Amarako topoaren aurrean). Irekia izango da aretoa bete arte.\nAporofobia (Maria Del Rio)\nAntolatu indarrak, batu borroka feministara!


Ikeako webgunearen A-Z sailkapena: non daude aulkiak? Sustatu.eus - Teknologia albisteak\nIkeako webgunearen A-Z sailkapena: non daude aulkiak?\n2015-02-04 : 09:05\nAintzane Muguruzaren Twitter kontuan ikusi dugu irudi bitxia. Ikean aulkiak topatu nahian, Espainiako "penintsulako" webgunea hiru hizkuntzatan dagoela profitatuz, produktuen bilaketa alfabetikora jo zuen. Baina Aulkiak ez zeuden A letran, S-rekin baizik.\nErroreak azalpen erraza dauka: webgunea euskaratuta dago, baina aurkibideko ordena ez.\nHitzak lokalizatu dituzte, ez webgunearen logika guztia. Eta gaztelaniazko produktuen ordena da aurkibide horrek erakusten duena.\nIzatez, katalanez ere gauza bera gertatzen da: ordena okerra.\nHala ere, Ikeak baditu beste webgune hobeto antolatu batzuk. Belgikakoan, neerlanderaz zein frantsesez, ordena desberdin agertzen da, modu egokian.\nIkeak denda bakarra du oraingoz Euskal Herrian, Barakaldokoa. Bigarrena Baionan irekitzekoa da, baina ez dirudi harentzako euskarazko bertsiorik izango denik, Frantziako Ikea elebakarra da.\nBai, errorea da, baina azpimarratu nahi nuke hau anekdota hutsa dela IKEAren kasuan.\nIKEAren euskararekiko politika beste hainbat enpresarekin alderatuta (Kutxabank, Laboral Kutxa, Eroski adibidez, segi frogatzen) eredugarria iruditzen zait, bertako beste askok baino begirune handiagoa eskaintzen diote euskarari.\nAdibidez, zure nabigatzailea euskaraz baldin badago, euskarazko bertsiora berbideratzen zaituzte, modu aktiboan gainera, euskarazko bertsioaren erabilera bultzatuz. Gainera, produktuen fitxak euskaratuta dituzte.


2021-09-28 - Oarsoaldeko Hitza : Oarsoaldeko Hitza\nAnder Iñarra: "Gogoan geratuko zaidan eguna izan zen igandekoa"\nGorbeia Suzien Munduko Kopako lasterketan bigarren izan zen lezoarra. Postu horregatik, aurrera jauzia eman du sailkapen nagusian.\nGiriziakoak mendira bueltatuko dira asteburuan\nOlabe eta Saigots artean txangoa egingo dute, Ezkabako Ihesaren ibilbideko bigarren etapa egiteko. Garmendi txokolategian eman beharko da izena.\nLanbide heziketako doako ikastaroa: Fabrikazio mekanikoko lan osagarriak\nLehen mailako profesionaltasun ziurtagiria jasoko dute ikastaroa bukatzen dutenek. Guztira 400 ordu emango dituzte, arratsaldez.\n'Tipi tapa badia inguratu' jubilatuentzako programa martxan da\nIniziatibaren xedea da udalerriko adinekoak bultzatzea Pasaiak dituen hiri eta natura bideak tipi-tapa zeharkatzera. Ez da izenik eman behar.\nHondakinen tasaren bigarren zatia ordaintzeko epea, urriaren 1etik aurrera\nAzaroaren 10era arte izango dute epea 2021eko hondakinen tasa ordaintzeko. Jarduera ekonomikoen zerga ere epe berean ordaindu beharko da.\nGazte bat atxilotu dute, ustez, hiru edukiontziri su emateagatik\nKalte delitu bat leporatuta, 20 urteko gazte bat atxilotu du Ertzaintzak gaur goizaldean. Atxilotuak, ustez, hiru edukiontziri su eman die.\nOstegunak tipi-tapa ibiltzeko izango dira berriro\nAriketa fisiko osasuntsua egiteko helburuarekin, Elorsoro kiroldegian jarriko dute zita, astero. Tipi-Tapa Abittu zerbitzuaren barruan dago.\nKultur programa eta hezkuntza eragileentzako diru laguntzak, abian\nUdaleko Kultura eta Hezkuntza sailak martxan jarri ditu bi arlo horiek sustatzeko laguntza lerroak. Urriaren 27ra arte egin daitezke eskaerak.


Berriak | Jazzaldia - Part 21\nWP_Query Object ( [query] => Array ( [paged] => 21 [category_name] => berriak ) [query_vars] => Array ( [paged] => 21 [category_name] => berriak [error] => [m] => [p] => 0 [post_parent] => [subpost] => [subpost_id] => [attachment] => [attachment_id] => 0 [name] => [pagename] => [page_id] => 0 [second] => [minute] => [hour] => [day] => 0 [monthnum] => 0 [year] => 0 [w] => 0 [tag] => [cat] => 154 [tag_id] => [author] => [author_name] => [feed] => [tb] => [comments_popup] => [meta_key] => [meta_value] => [preview] => [s] => [sentence] => [fields] => [menu_order] => [category__in] => Array ( ) [category__not_in] => Array ( ) [category__and] => Array ( ) [post__in] => Array ( ) [post__not_in] => Array ( ) [tag__in] => Array ( ) [tag__not_in] => Array ( ) [tag__and] => Array ( ) [tag_slug__in] => Array ( ) [tag_slug__and] => Array ( ) [post_parent__in] => Array ( ) [post_parent__not_in] => Array ( ) [author__in] => Array ( ) [author__not_in] => Array ( ) [ignore_sticky_posts] => [suppress_filters] => [cache_results] => 1 [update_post_term_cache] => 1 [update_post_meta_cache] => 1 [post_type] => [posts_per_page] => 6 [nopaging] => [comments_per_page] => 50 [no_found_rows] => [order] => DESC ) [tax_query] => WP_Tax_Query Object ( [queries] => Array (  => Array ( [taxonomy] => category [terms] => Array (  => berriak ) [field] => slug [operator] => IN [include_children] => 1 ) ) [relation] => AND [table_aliases:protected] => Array (  => wp_term_relationships ) [queried_terms] => Array ( [category] => Array ( [terms] => Array (  => berriak ) [field] => slug ) ) [primary_table] => wp_posts [primary_id_column] => ID ) [meta_query] => WP_Meta_Query Object ( [queries] => Array ( ) [relation] => [meta_table] => [meta_id_column] => [primary_table] => [primary_id_column] => [table_aliases:protected] => Array ( ) ) [date_query] => [queried_object] => stdClass Object ( [term_id] => 154 [name] => Berriak [slug] => berriak [term_group] => 0 [term_taxonomy_id] => 154 [taxonomy] => category [description] => [parent] => 0 [count] => 123 [filter] => raw [cat_ID] => 154 [category_count] => 123 [category_description] => [cat_name] => Berriak [category_nicename] => berriak [category_parent] => 0 ) [queried_object_id] => 154 [request] => SELECT SQL_CALC_FOUND_ROWS wp_posts.ID FROM wp_posts INNER JOIN wp_term_relationships ON (wp_posts.ID = wp_term_relationships.object_id) JOIN wp_icl_translations t ON wp_posts.ID = t.element_id AND t.element_type IN ('post_post','post_page','post_event','post_artist','post_flickr_gallery','post_popupbuilder') JOIN wp_icl_languages l ON t.language_code=l.code AND l.active=1 WHERE 1=1 AND ( wp_term_relationships.term_taxonomy_id IN (154) ) AND wp_posts.post_type = 'post' AND (wp_posts.post_status = 'publish' OR wp_posts.post_status = 'confirmed') AND t.language_code='eu' GROUP BY wp_posts.ID ORDER BY wp_posts.post_date DESC LIMIT 120, 6 [posts] => Array (  => WP_Post Object ( [ID] => 5252 [post_author] => 2 [post_date] => 2015-07-27 13:08:47 [post_date_gmt] => 2015-07-27 11:08:47 [post_content] =>\nDokumentalean agertzen dira, orobat, Jazzaldian jo zuen lehen taldea osatzen zuten bost musikarietatik hiru (Alvaro Gurrea, Eugenio del Río eta Miguel Angel Urrutia), eta hasierako antolatzaileetako batzuk (Imanol Olaizola, Ramón Peironcely, Rafael Aguire Franco, Francette Lafont eta Rafael Briz). Kazetarien artean, Espainiako komunikabideetako jazzeko kritikari garrantzitsuenek ematen dute iritzia, bai-eta, Estatu Batuetako, Frantziako eta Norvegiako zenbait medioetako kritikariek ere. Dokumentala Jazzaldiaren historia egiten lagundu zuten eta jada gurekin ez dauden pertsonei eskainita dago: Langileak eta kolaboratzaileak Charo Fernández Esther Casares Carola Ciriza Renato Valeruz Pedro Lafont Francisco Antín Xabier Portugal Santiago Ugarte Musika kritikariak Federico González Xabier Rekalde Javier de Cambra Raúl Mao Juan Claudio Cifuentes [post_title] => #jazzaldia50, Donostiako Jazzaldiaren historia kontatzen duen dokumentala [post_excerpt] => [post_status] => publish [comment_status] => closed [ping_status] => open [post_password] => [post_name] => jazzaldia50-donostiako-jazzaldiaren-historia-kontatzen-duen-dokumentala [to_ping] => [pinged] => [post_modified] => 2015-07-15 17:06:21 [post_modified_gmt] => 2015-07-15 15:06:21 [post_content_filtered] => [post_parent] => 0 [guid] => http://heinekenjazzaldia.eus/?p=4499 [menu_order] => 0 [post_type] => post [post_mime_type] => [comment_count] => 0 [filter] => raw )  => WP_Post Object ( [ID] => 3807 [post_author] => 3 [post_date] => 2015-03-18 10:39:00 [post_date_gmt] => 2015-03-18 09:39:00 [post_content] => Jazzaldiaren eragin ekonomikoaren azterketa eta ikusleen gogobetetze mailarena 49. Heineken Jazzaldia eskaintzen ari zela, 2014ko uztailean, Ikertalde enpresak azterlan bat egin zuen Jazzaldiaren eragin ekonomikoa eta erabiltzaileen gogobetetze maila gai hartuta. Hona zer dioen Ikertaldek aipatutako azterlanaren sarreran: “Jazzaldiak, hiriko ekitaldi musikal handi gisa (150.000 parte-hartzailetik gora biltzen ditu), eskaintza espezializatua eta masei zuzendua konbinatzen ditu cocktail arrakastatsu bat eratuz. Hala, erreferentzia bilakatu da, Estatu mailan, bere jarduera-esparruan. Horrekin batera, hiria kanpora proiektatzeko tresna garrantzitsua ez ezik, Donostiako udaren animatzailea eta eragin ekonomiko handiko erreminta ere bada hiri ekonomiarentzat”. Heineken Jazzaldiaren eragin ekonomikoa Antolakuntzaren zuzeneko gastuak eta ekitaldira datozen parte-hartzaileen laguntzarekin lotura dutenak batuta 11.138.637 euroko Ekoizpen Totala edo Inpaktu Agregatua ateratzen da. Ekoizpen horren baliokidea 96,5 enplegu urtekotu lirateke. Administrazioak era bateko eta besteko zergen bitartez berreskuratzen duen kantitatea 1.901.718 eurokoa da, antolakuntzak mobilizatutako aurrekontua baino kopuru handiagoa (1.672.081 €) eta lau aldiz handiagoa ekarpen publikoz estalitako aurrekontuaren proportzioa baino. Ikus-entzuleen iritzia Heineken Jazzaldiari buruz Ikus-entzuleen gogobetetze mailari dagokionez, 8tik gorakoa adierazi dute 1etik 10era arteko eskalan. Jazzaldian parte hartu dutenek hautemandako inpaktu nagusien artean honako hauek nabarmentzen dira: turismoa erakartzen duela eta udako festa-giroa sortzen duela adierazi dute 10 ikusletatik 8 baino gehiagok. Ezaugarri nabarmen gisa adierazi dira, orobat, musikarekiko zaletasuna eta kultura musikala sustatzen dituela (% 73,8) eta hiriarentzat suposatzen duen ekarpen ekonomiko garrantzitsua (% 72,4). [post_title] => Ikertalderen azterlan batek dio Jazzaldiaren eragin ekonomikoa 11 milioi eurokoa dela eta ikus-entzuleen gogobetetze maila 8tik gorakoa 1etik 10era arteko eskalan [post_excerpt] => [post_status] => publish [comment_status] => closed [ping_status] => open [post_password] => [post_name] => ikertalderen-azterlan-batek-dio-jazzaldiaren-eragin-ekonomikoa-11-milioi-eurokoa-dela-eta-ikus-entzuleen-gogobetetze-maila-8tik-gorakoa-1etik-10era-arteko-eskalan [to_ping] => [pinged] => [post_modified] => 2015-06-12 09:11:31 [post_modified_gmt] => 2015-06-12 07:11:31 [post_content_filtered] => [post_parent] => 0 [guid] => http://heinekenjazzaldia.eus/nueva2015-3/?p=3807 [menu_order] => 0 [post_type] => post [post_mime_type] => [comment_count] => 0 [filter] => raw ) ) [post_count] => 3 [current_post] => -1 [in_the_loop] => [post] => WP_Post Object ( [ID] => 5252 [post_author] => 2 [post_date] => 2015-07-27 13:08:47 [post_date_gmt] => 2015-07-27 11:08:47 [post_content] =>\n50 Heineken Jazzaldia, Donostiako Jazzaldiko 50.edizioan, erabateko arrakasta izan da maila artistiko zein publikoaren erantzunaren aldetik. Uztailaren 22a eta 26a bitartean, 124.000 pertsona baino gehiago gerturatu dira 17 agertokietan programatutako emanaldietara, horien %80a doakoak. Nahiz eta euria bi egunetan izan den, jaialdiko eszenatoki ezberdinetan jendetza izan da, Trinitate Plazako sarrerak agortu eta Zurriolako hondartzako Agertoki Berdea eta Kursaaleko Terrazetan giro bikaina sortu da. Artistek esperotakoa baino gehiago eman dute. Jamie Cullumek aipamen berezia merezi du bere hiru agerraldiengatik: Agertoki Berdean DJ gisa, Kursaal Auditorioan bakarlari moduan -pianoa, gitarra eta ahotsa erabiliz-, eta Urgull ingururaino jendez gainezka zegoen Trinitate Plazan, big band baten buru. Publikoak sutsuki gozatu zuen britainiar artistaren jeinutasunaz eta jendearekin konektatzeko duen gaitasunaz. Trinitate Plazan aritu ziren emakume abeslari guztiek audientzia liluratu zuten, bakoitzak bere estiloan: Sílvia Pérez Cruzek mediterranear sentsibilitatearekin; Zazek bere jazz manouche estilo dibertigarriarekin eta chanson frantsesa erakargarriarekin; Dee Dee Bridgewater bere ahots zoragarriarekin oholtza menperatuz; Melody Gardot sofistikatuak banda itzelaren babesarekin eta Andrea Motis gazteak, abeslari izateaz gain, saxofoia eta tronpeta jotzeko ahalmena erakutsiz. 50 urte bete dituen jaialdi honen sorburua den Trinitate Plaza kuttuneko programazioak, bi emanaldi gogoangarri eskaini zituen: Andrzej Olejniczak eta Iñaki Salvador buru dituen boskotearen emanaldia, Donostia 2016 Europako Kultur Hiriburutzaren baitan kokatua, eta The New Standard Triorena, elkarrekin edo bakarka, aurretik ibilbide luzea duten egungo jazzaren hiru maisuek osatua. Ohikoa denez, Kursaal Auditorioak Jamie Cullumen soloaz gain, lehen lerroko kontzertuak eskaini zituen. Gaztetan John Coltranekin batera entseatzen zuen Benny Golson saxofonistak, soila baina zuhurtasunez beteriko agerpena egin zuen, eta hurrengo egunean hunkiturik eta atsegin handiz Donostiako Jazzaldia Saria jaso zuen. The Bad Plus hirukoteak, adierazpen bide berriak bilatzeko arduragatik ezaguna, azken bi hamarkadetako saxofonista nabarmenetarikoa den Joshua Redmanekin batu eta emaitza aparteko kontzertua izan zen. Bi urteren ostean, eta Masada Marathon historikoaren ondoren, John Zorn Donostiara itzuli zen eta Bill Laswell baxu-jotzaile eta Dave Lombardo bateria-jotzailearekin batera, izugarrizko soinu esperientzia sortu zuen. Victoria Eugenia Antzokiko aurtengo proposamena oso interesgarria izan da. Norvegiako Kristiansand hirian ospatzen den PUNKT jaialdia Donostiara hurbiltzeko asmoarekin, eta PUNKT Donostian izenburupean, hiru emanaldi programatu dira. PUNKT-en esentzia, Jan Bang eta Erik Honorék sortua, ohiko musika tresnak erabiliz emandako kontzertu baten ondoren, artista ezberdinek horren nahasketa egitean du bere funtsa. Heineken Jazzaldiak eta Donostia 2016 Europako Kultur Hiriburuaren elkarrekin ekoiztutako esperimentu honetan, Bang eta Honoréz gain, Eivind Aarset, Arve Henriksen, Nils Petter Molvaer, Sly & Robbie, Josetxo Silguero, Sidsel Endresen, Suso Saiz edo Mungolian Jet Set artistek parte hartu zuten, entzuleen zirrara sortuz. Victoria Eugenia Antzokia guztiz bete zen, Iñaki Salvador eta Alexis Delgado piano-joleen Bach eta jazzaren arteko hurbilketaz gozatzeko. Agertoki Berdeak sorreratik ezarri zitzaizkion helburuak bete zituen: amaigabeko festa izatea. Hasiera ona izan zuen: lehenbizikoz, Jamie Cullum DJ gisa aritu zen jendearen aurrean; Earth, Wind & Fire Experiencek aurrekoak hasitako parranda luzatu zuten, eta reggaeren sortzaileetakoa den Jimmy Cliffek gauari itxiera eman zion. Gainerako egunetan jazza, indie-a edo power pop-a txandakatu ziren, Gregory Porter, Lee Fields & The Expressions, Neuman, LoneLady, KAKKMADDAFAKKA eta Bullet Proof Lovers donostiarren eskutik, hurrenez hurren. Azken hauek besteen mailako arrakasta lortzera iritsi ziren eta euren ibilbide internazional geldiezina argi geratu da. San Telmoko gauak oso proposamen erakargarriak aurkeztu ditu, bata bestearengandik oso desberdinak gainera: Zanmari Baré eta Indikoko Réunion irlako kantu exotikoen lilura; Julia Biel, deskubritu beharreko abeslari eta piano jolearen lan bikaina; euskal jazzaren adierazle den Gonzalo Tejada baxu jotzaile donostiarrak Norma Jean Baker edota Marilyn Monroeri egindako omenaldia; Arve Henrikssen tronpeta jolearen soinua eta Trio Mediaevaleko emakumeen ahotsek bat eginik, europar musika eta geografian zehar eginiko bidaia. Bere 50.urteurrenean, jaialdiak Cuadernos de Jazz jazzaren hedapenerako ezinbestekoa izan den aldizkariaren 25 urteak ospatu behar zituen: Azar Lawrence eta Charles McPhersonen laukoteek jam session bikaina eskaini zuten, Andrzej Olejniczak, Maciej Fortuna eta Mikel Anduezak ere parte hartu zutelarik. Kursaaleko terrazak (Frigo, Heineken, Coca-Cola) festa jarraia izan dira jaialdiaren bost egunetan zehar, proposamen ezberdinetaz gozatzeko aukera izan delarik: The Cookers, Ray Gelato & Claire Martin eta Carla Cook bezalako nazioarteko artistek, bertako hogei bat talderekin batera aritu dira. Hiru urtez jarraian antolatutako ume eta familientzako Txikijazzak erabateko arrakasta lortu du. Jaialdiak belaunaldi berrietara iristeko asmoarekin egindako apustua, haur eta gurasoen parte hartzearekin babestua izan da. Ekitaldi dibertigarri ezberdinekin batera, haurrek lehen aldiz jazz doinuak entzuteko aukera izan dute, eurentzat egokituak izan diren kontzertuen bitartez. Aipatzekoa da, Ray Gelato, Carla Cook eta Andrea Motisek Joan Chamorrorekin batera eskainitako kontzertuak. Aurrera pausua izan dute publikoaren etorrerari dagokionez, 7.100 lagunek ongi pasatu dute programatutako jarduera ezberdinekin. Berrogeita hamargarren urteurrenaren ospakizunerako, abuztuaren 16ra arte ikusgai dagoen Round Midnight 50 Jazzaldia erakusketa antolatu da San Telmo Museoan eta TVE eta ETBk emititu duten #jazzaldia50 dokumentala egin da, kate hauen webguneetan oraindik ikusi daitekeena. Bitxia da Donostiako Jazzaldiarekin gertatzen dena, 50 urte egin dituenean, inoiz baino gazteagoa mantentzen baita eta jazz garaikidearen historiako orrialde loriatsuak betetzeko grinarekin jarraitzen du. Poloniako jazzak presentzia handia izango du zalantzarik gabe datorren edizioan, Donostiak 2016ko europear hiriburutza kulturala partekatzen baitu Wroclaw hiriarekin. Beraz, eta poloniarrek esaten duten bezala, “Sto lat! (100 urtez bizi dadila!)” [post_title] => 50 Heineken Jazzaldiak erabateko arrakasta lortu du bere urrezko urteurrenean [post_excerpt] => [post_status] => publish [comment_status] => closed [ping_status] => open [post_password] => [post_name] => el-50-heineken-jazzaldia-consigue-un-exito-rotundo-en-su-aniversario-mas-redondo [to_ping] => [pinged] => [post_modified] => 2015-07-27 13:58:40 [post_modified_gmt] => 2015-07-27 11:58:40 [post_content_filtered] => [post_parent] => 0 [guid] => http://heinekenjazzaldia.eus/sin-categoria-eu/el-50-heineken-jazzaldia-consigue-un-exito-rotundo-en-su-aniversario-mas-redondo-2/ [menu_order] => 0 [post_type] => post [post_mime_type] => [comment_count] => 0 [filter] => raw ) [comment_count] => 0 [current_comment] => -1 [found_posts] => 123 [max_num_pages] => 21 [max_num_comment_pages] => 0 [is_single] => [is_preview] => [is_page] => [is_archive] => 1 [is_date] => [is_year] => [is_month] => [is_day] => [is_time] => [is_author] => [is_category] => 1 [is_tag] => [is_tax] => [is_search] => [is_feed] => [is_comment_feed] => [is_trackback] => [is_home] => [is_404] => [is_comments_popup] => [is_paged] => 1 [is_admin] => [is_attachment] => [is_singular] => [is_robots] => [is_posts_page] => [is_post_type_archive] => [query_vars_hash:WP_Query:private] => bab932b351e9f51e836ea942a11e1296 [query_vars_changed:WP_Query:private] => [thumbnails_cached] => [stopwords:WP_Query:private] => )\n07/02/2018 Miguel Martín, Heineken Jazzaldiko zuzendariak, Arte Ederretako Merituaren Urrezko Domina jaso du Malagan Berriak\n25/07/2017 Dantza gailendu zen eguna Berriak\n16/03/2017 Roskow artista plastikoa da 52. Heineken Jazzaldiko kartelaren egilea Berriak


Politika | Bihar da berandu\nBeste, Ekonomia, Garaikidea, Historia, Informazioak, Iritzia, Politika atalean publikatua\nLaburpen hitzak 15-M,Haserre zaitezte,haserretu zaitezte,haserretu zaitezte hessel,hessel haserretu zaitezte,José Luis Sampedro,Politika\nNazio Batuen Legebiltzarra sortzearen aldeko kanpaina\nPosted on 2010/07/29 by gorkaazk | Utzi iruzkina\nBatzuek, aspaldidanik, Mundu osoko gobernu, parlamentu eta botere judizial bateratuak egotea nahiko lukete. Baina munduan zehar dauden politika iritziak bateratzea eta gutxieneko adostasun batzuk lortzea ez da batere lan erraza izango. Hala eta guztiz ere, munduko hainbat Gobernuz Kanpoko Erakundek Nazio Batuen Parlamentu Legegilea sortzearen aldeko kanpaina abian jarrita dute.\nHona hemen proposatutako logo bat:\nNazioarteko Legebiltzarra. Nazioarteko botere legegilea. Proposaturiko logo bat.\nNazioarteko botere judizialeko erakunde batzuk dagoeneko martxan daude. Ikus wikipedian.\nNazioarteko botere betearazle bat sortzea zailagoa ematen du XXI. mendearen hasiera honetan. Nor izango da Munduko Gobernuko lehen presidentea? Noiz?\nNor izango da munduko lehen gobernuko presidentea? Noiz?\nGaraikidea, gorkaazk, Iritzia, Politika atalean publikatua\nLaburpen hitzak botere betearazle,botere betearazlea,botere judizial,botere judiziala,botere legegile,kanpaina,legebiltzar,legebiltzarra,nazio batuak,nazio batuen,nazioarteko,parlamentu,parlamentua,Politika\nSoftware librea behar dugu!\nPosted on 2010/06/04 by gorkaazk | 7 iruzkin\nGure sistema informatikoa zaharkitua dago?\nIkasturte honetan gure ikastetxeko informatika sistema erabiltzaile bezala esperientzia txar batzuk izan ditugu.\nArtikulu honen PDFa (Slideshare)\nArtikulu honen PDFa (Scribd)\nEkonomia, Garaikidea, gorkaazk, Historia, Internet, Iritzia, Pedagogia, Politika, Software librea atalean publikatua\nLaburpen hitzak euskalbar,firefox,firefox euskaraz,hezkuntza,Iritzia,MABE,Microsoft Apple Biktimen Elkartea,Politika,Software librea,Windows,Windows XP,xuxen\nPosted on 2009/12/21 by gorkaazk | Iruzkin 1\nEmi, 4.Bko ikasleak, artikulu hau idatzi du.\n1939. urtean munduko bigarren gerra hasi zen. Gerra hau 1945. urtean amaitu\nGerra honetan, milioika pertsona hil ziren eta gehienak judutarrak izan ziren.\nBaina ez judutarrak bakarrik,naziek ere beste arrazak hil zituzten: beltzak eta\n1945ean naziek Sobietar Batasuna konkistatzea nahi izan zuten baina\nSobietar hauek askoz indartsuagoak ziren eta haiek, AEB eta Bretainia Handia-eta\ngaraitu zuten .\nNaziek mundua lortzen nahi zuten baina ezin izan zuten.\nAzkenean HITLERrek bere buruaz beste egin zuen .\nHitler, bere garairik onenean.\nGaraikidea, Historia, Politika atalean publikatua\nLaburpen hitzak garaikide,Historia,hitler,nazismoa,Politika\nEuskararen Pernandoren egiak\nPosted on 2009/11/25 by gorkaazk | Utzi iruzkina\nTiraka blogetik kopiatuko ditut. garruze goitizeneko batek idatzia, 2009ko otsailean. Oraingoz balio erantsi eskasa, bale, baina iruditxo bat gehitzen badut:\nEuskararen Pernandoren egiak: Honako hauek dira [garruzeren aburuz]:\na) Edozein hizkuntza biziberritzeko arrakasta-faktoreak honako hauek omen dira: lege-marko egokia; hizkuntza politika eraginkorra eta baliabide egokiak; herritarren atxikimendua eta hizkuntzaren aldeko jarrera eta konpromisoa.\nb) Euskara biziberritzeko ez da nahikoa hezkuntza eremuan egiten den ahalegina, eta ezinbestekoa da gizarteko gainontzeko eremuetan erabilera normalizatzea. Hezkuntza sistemak ikasleak euskalduntzea funtsezkoa da gizartearen kohesioa lortzeko eta ikasleen aukera berdintasuna segurtatzeko: Herritarren artean elkar ulertzeko bideak zabaltzea da kohesioaren oinarririk sendoena.\nc) XXI. mendeko hizkuntza politikaren ardatza euskararen erabilera izango da; erabileraren perspektiba da, noski, hizkuntza eskubideen inguruko diskurtsoa eduki eragingarriz betetzen duena. Erabileraren bi zutabe nagusietariko bat da hizkuntza eskubideen aitorpena eta babesa.\nd) Euskarak politika horizontala behar du: euskarak aginpide publikoaren berezko osagai izan behar du.\ne) Euskara kudeaketaren kalitateari estu loturiko faktoretzat hartu beharra dago.\nf) Hizkuntza gaitasunari dagokionez, ikuspegi komunikatiboari eta praktikoari garrantzi handiagoa eman behar zaio, gramatikaltasun hutsaren gainetik. Horri lotuta, ezagupena egiaztatzeko ebaluazio irizpideak komunikazio irizpideen arabera aplikatu behar dira eta ez hizkuntza ezaguera akademikoarekin.\ng) Hizkuntza ez-formalak garrantzi handia du erabilera sustatzeko orduan.\nh) Euskaldun berrien ekarpenari zor zaion onespen soziala publikoki aitortu behar da. Era berean, euskaldun pasiboaren figurak aitorpena behar du eta bere zeregina esleitu behar zaio hizkuntzen arteko bizikidetzan.\ni) Euskara erabiltzearen aldeko euskaldunon konpromisoa ezinbestekoa da.\nj) Arduradun eta ordezkari politikoek jendaurrean eta beren eragin eremuetan euskara erabili eta sustatu behar dute.\nk) Euskarak bere arnasa-guneak behar ditu eta horiek zehazteko bai ikuspegi geografikoari, bai ikuspegi funtzionalari begiratu behar zaie. Arnasa-gune horiek zaindu, sortu eta ahal dela, hedatu behar dira.\nl) Espazio publikoan bi hizkuntzen erabilera arautu beharra dago eta arautze horretan ahulenaren alde egin behar da.\nm) Administrazio publikoak eredugarri izan behar du herritarren hizkuntza eskubideak bermatzeari dagokionez, eta oraindik ez da xede hori lortu.\nn) Bada astindu beharreko inertziarik, bai Administrazioan, bai herri mugimenduetan eta baita ere bien arteko harremanetan. Herri-aginte eta euskalgintzako eragileen artean lankidetza etengabea egon behar du.\no) Progresibotasuna izango da erabilera sustatzeko politikaren ardatz bat, baina ezin da progresibotasunaren izenean onartu euskararen erabilera, apurka-apurka bada ere, aurrera ez daraman politikarik. Era berean, ez litzateke onargarria izango aurrerabide hori leku eta erabilera-eremu guztietan apurka-apurka gauzatzea, bizkorrago joateko baldintzak betetzen dituzten eremuetan balaztari etengabe sakatuz.\np) Euskara eta haren munduak etorkinengana hurbildu behar da.\nOrain arte kopia hutsa, aurkezpen paragrafoa eta iruditxoa gehitzeaz gain ezer gutxi. Balio erantsirik ez. Baina orain, gure iritzia eskatuko baligute? Zer esango genuke? Zer behar da euskara bizirik iraun dezan?\nNik politika orokorrari buruz ez dut hementxe ezer botako. Hezkuntza politikari buruz baina handik eta hemendik bota ditut. Egunen batean panfleto bat idatziko dut 😦\nBaina orain zuon txanda da. Bota iritzia eta baloratuko dut.\ngorkaazk, Hizkuntza, Iritzia, Pedagogia, Politika atalean publikatua\nLaburpen hitzak Hizkuntza,Politika,Soziolinguistika\nGaraikidea, gorkaazk, Historia, Hizkuntza, Informazioak, Internet, Iritzia, Musika, Pedagogia, Politika atalean publikatua\nLaburpen hitzak Europa,Garaikidea,harresia,Historia,Iritzia,Politika\nZein da euskararen estatus juridikoa?\nEuskararen ofizialtasuna eskatzeko afixa, kartela\ngorkaazk, Hizkuntza, Iritzia, Politika, Soziolinguistika atalean publikatua\nLaburpen hitzak Hizkuntza,legedia,Politika,Soziolinguistika\nPosted on 2009/09/29 by gorkaazk | Utzi iruzkina\nNiri ere ez zait nire identitate nazionalari buruz hitz egitea batere gustatzen. Badakit nire hurko gehienei ere kontua bost axola zaiela. Inoiz gutxi galdetu didate ea espainiar edota euskalduna ote naizen. Ni ez naiz “mendebaldeko nafar” agertzen diren horietakoa izaten. Egia esan historia kontuak nahiko deprimenteak deprimigarriak iruditu zaizkit ia beti. Nahiago dut prospektiba historia baino.\nNola erori zen Nafarroako erresuma, nola eman zieten egurra katolikoek protestanteei… Aspaldiko kontuak iruditzen zaizkit. Gainera ez naiz ez katoliko ez protestante, gehienetan galtzaileak sinpatikoagoak iruditzen bazaizkit ere. Oinaztarrak, Beamountarrak, Ganboatarrak, karlistak, liberalak, errepublikarrak, nazionalak… Elkarbizitzaren herrikoa naiz ni. Gure eskola sisteman bizikidetza irakasteak lehentasun osoa dauka. Irakurtzen jarraitu →\nBidaiak, Creative Commons ZER0, gorkaazk, Historia, Iritzia, Politika, Soziolinguistika atalean publikatua\nLaburpen hitzak identitate,iritzi,Politika\nPosted on 2009/08/15 by gorkaazk | Utzi iruzkina\nEz muxukatu, ez ukitu elkar...\nBenetan hainbesterako izango ote? Lekuko batek (¿?) ezetz zioen Sustatun. Guztia hedabide handien eta Farmazia Industriaren arteko kontu zikina dela defendatzen du erantzunetan eskegita dagoen bideo horrek… (Guk lehenago hemen ikusita genuen; Sustatuko erantzuna jarri duenak ez du iturririk aipatu).\nUda honetan ikasturtearen hasiera hiruzpalau asteetan luzatuko zela zioten, esaterako Nafarroako Gobernutik. Imaginatzen duzue ikasturtea irailaren azken astean hastea gripeari aurre egiteko? Irakurtzen jarraitu →\nBeste, Biologia, gorkaazk, Iritzia, Politika atalean publikatua\nLaburpen hitzak gripe A,hezkuntza,ikasturtea,Iritzia,osasuna,Politika\nPosted on 2009/08/13 by gorkaazk | Utzi iruzkina\ngorkaazk, Historia, Politika, Umorea atalean publikatua\nLaburpen hitzak euskalki,grabazio,Historia,mendebaldekoa,Oñati,pasadizo,Politika,umore


ESKn gerra gogoekin hasten dugu kurtso berri hau! - OSAKIDETZA | sindicato ESK sindikatua\n2016 irailak 27\nEta Osakidetzaren kalitatearen kontrako edozein saiakerari gerra!\nGogoekin gatoz eta horregatik Batasun Sindikaletik plazaratuko diren deialdietan parte hartzera gonbidatzen zaituztegu. Lehenego mobilizazioa pasadan ostegunean, irailak 22, burutu genuen hiru ospitale handietan. Hurrengo argazkiak Gurutzetako Ospitalean atera genituen.


Transkribapenetarako irizpideak | Oiartzuarren Baitan\nHurrengo lerroetan 'Oiartzuaren Baitan' ahozko ondarea transkribatzeko erabili ditugun irizpideak azalduko ditugu.\nNola transkribatu ahozko euskara? Asier Sarasua:\n"Herri bateko hizkera jaso eta aztertzeko orduan, arazo handienetako bat transkripzioak egitea da. Orain dela urte batzuk arte transkripzio ertsi-ertsiak egiten ziren, laburdura eta kontrakzio guztiekin. Ttranskripzioak ziren hizkerak jasotzeko eta ikertzeko aukera bakarra. Gaur egun, herrietako hizkerak Minidisc, DVD eta DCRom-etan gordetzen dira. Transkripzioak, beraz, hizkera aztertzeko erabili beharrean, dibulgaziorako erabiltzen dira gehien bat. Herri bakoitzak bere hizkera du, eta hizkera bakoitzak bere ezaugarriak ditu. Eibarren aspaldi zehaztu genituen zenbait irizpide. Orain Zarautzen ere badihardugu lanean, eta Zarautzerako beste batzuk moldatu behar izan ditugu. Oinarri berekoak (Euskal Herri osoan hainbat lanetan finkatutakoak), baina Zarauzko hizkeraren ezaugarrietara moldatuta. Kontuan izan ez direla transkribapen filologiko edo fonetikoak; tesi linguistiko baterako ez lukete balioko, jakina. Baina helburua dibulgazioa denean (bai aldizkari batean pasarte batzuk argitaratzea, bai Interneten zerbait kaleratzea, bai CD batean bildutako grabazioen lagungarri izatea) ulergarritasuna ere kontuan izan behar dela uste dut. Alderdi filologiko hutsa baino, irakurlea da garrantzitsuena niretzat. Irakurleak testua irakurri ahal izatea, ulertzea, gozatzea, eta identifikatuta sentitzea. Nola transkribatu oiartzuera? Irizpide nagusia: Transkribapenaren helburu nagusia honakoa da: ahozkoa ulertzen laguntzea baina era berean, euskalkiaren ezaugarriak nabarmentzea."\nEsan bazela, hori dela eta, transkribapena ez da fonetikoa izango, baizik eta dibulgatiboa. Eta horrela izan dadin, honako irizpideak jarraituko dira:\n1. Bokalen galera eta apostrofearen erabilera: Bi hitz elkartzen direnean, eta elkarketa horren ondorioz hizkiak desagertzen direnean jarriko da apostrofea. 1.1. ERE (lokailua), EDO, ETA (juntagailuak), OMEN, OTE (modu-partikulak): Kasu hauetan hiztunak dioena idatziko da. Bokala galtzen den kasuetan aurreko hitzari loturik adieraziko da, baina apostrofe batekin adieraziko da. Adib: hori ‘re / nik ‘o zuk / nik ‘ta zuk / ez ‘men zen / torri ‘te zen? 1.2. Aditz konposatuetan hizkiak desagertzen badira, hemen ere, hiztunak esan bezala idatziko dugu. Kasu honetan ere apostrofea jarriko da: Kartze ‘izkiyonin / uste ‘ut. 1.3. Aditz trinkoetan ere hizkiak desagertzen badira, hiztunak esan duen bezala idatziko da, baina kasu hauetan EZ da apostroferik jarriko. Adib: karri / torri / san / man / kusi…\n2. Hitz elkarketetan banaketa: Bi hitz elkartzearen ondorioz hizki berri bat sortzen den edo aldaketa bat ematen den kasuetan, irakurlearen ulermena ez galarazteko, banatuta idatziko da eta eman den aldaketa EZ da adieraziko. Adib: nontzon esatean, non zon idatziko dugu (eta ez non zegoen). Ezpaitu > ez baitu / eztakit pa > ez dakit ba / ezpaldin bada > ez baldin bada. Ondorengo loturetan gertatzen da: -n+z-, -r+z-, -l+z-, -z+d, -z+b-, -t+p-… Salbuespen bat egingo dugu behinik behin hitzarekin; bananduta idatziko dugu (behiñik piñ, behin pin, e.a.), baina bigarren zatiko pin hori p-z idatziko dugu eta ez b-z (Bin hitz solte horrek berez ez duelako inongo esanahirik batuan). H-ari dagokionez, jarri egingo zaio (behiñik, behin esaten badu...), baina beñik pin esango balu (ahoskeran i hori desagertuko balitz alegia), orduan bai, h gabe idatziko genuke.\n3. Kontsonante aldaketak. Hitz elkarketa ematen EZ den kasuetan sortzen diren aldaketak adierazi egingo dira. Bai hitz barruan (nolazbaite > nolazpatte) eta baita hitz hasieran ere (festa > pesta).\n4. Baieztapenak (baitzen, baizen). Hiztunek bi modutara esaten dute (baitzen eta baizen), hortaz, hiztunak esan bezala idatziko dugu.\n5. Ezeztapenak (ezere, ezerre, ezer ez). Hiru modu hauek topa daitezke. EZER EZ esaten den kasuetan horrelaxe idatziko da, bananduta eta apostroferik gabe, ezer ez. EZERRE esaten denetan, apostrofearekin idatziko da: ezer 'e. Azkenik EZERE, esaten den kasuetan lotuta eta apostrofe gabe adieraziko da, ezere.\n6. Bustidurak: Bustidurak adierazi egingo dira, hiztunak hala erabiltzen baditu. Eta bustidura sortzen duen bokala idatzi egingo da, baldin eta esaten bada (–iñ / -ill / -itt). Zenbait kasutan bokal horrek bi hitz berdinen arteko aldea bereizten du: battu (baditu) eta baittu (bait ditu). Hitz barruan, bokal arteko i > y ahoskatzen da. Dena dela, i-ren aurertik bokala egon edo ez, indar gehiago edo gutxiago du y horrek (batzokiya vs anaiya, ez dute indar bera). Bi kasuetan bustidura adierazi egingo da, baita i bokala ere: aiyo, anaiya, gehiyo, aiyeka... Hitz elkarketetan, lehenengo hitza i-z bukatzen baldin bada eta hurrengoa bokalez hasten bada, y jarriko dugu: haundiy hua, ttikiy hoi...\n7. n > m: Hitz barruan n kontsonantea b edo p hizkien aurrean dagoenean m bihurtzen da. Hala adieraziko dugu: hainbeste > haimbeste / kalanbria > kalambria / ganbara > gambara. Aldaketa bi hitzen artean gertatzen bada, ez dugu aladaketa adieraziko, irakurleari ulermena errazteko: in ber idatziko dugu hiztunak im ber esaten badu ere. Hiztunak ñ esaten badu, ordea, hala idatziko dugu: iñ ber.\n8. Hasperena: Hitz hasierako h-a ahoskatzen ez badugu ere, idatzi egingo dugu irakurlearen ulermena errazteko: hau, hartu, hasi... Bi bokal berdinen arteko h-a ahoskeran desagertzen bada, transkripzioan ere desagertu egingo da, esaterako: lehertu > lertu / lehendabizi > lembizi…. Baina bokal ezberdinen arteko h-a mantendu egingo dugu: ahizpa / ohittu... Salbuespenak: a) Salbuespen bat ahal izango da: hiztunak al esaten badu ere, ahal idatziko dugu, bi formak ez nahasteko (ahalera eta galdera partikula). b) Beste salbuespena berdinak diren bi bokal hiztunak desberdin egiten dituenean sortzen da: behar > bihar. Hemen h-a mantenduko dugu. c) Edo bi bokal berdin esan ordez bat esaten duenean. Adibidez beheran > bian esaten dute hiztunek. Kasu honetan h-a galduko da. d) Azken salbuespena i bokala y bilakatzen denean gertatzen da. Kasu hauetan h-a ez dugu idatziko: bihurria > biyurriya / bihotz > biyotz.\n9. Makina bat / hamaika: Batuan bi forma dira, "hamaika" eta "makina bat". Oiartzuraz noiz idatziko dugu h-a? Jatorrian, batuaz, "hamaika" baldin bada, h-rekin idatziko dugu eta jatorrian, batuaz, makina bat baldin bada h-rik gabe.\n10. Ezkeo / ezkio: Hiztunak esan bezala idatziko da: torri ezkio, kusi ezkio...\n11. Deklinabide kasuak: Hiztunak esan bezala idatziko dira. Adibidez: Santo Krioston eskia...\n12. Azentua: Bereizgarria denean jarri egingo dugu, bestela ez. Adibidez singularra eta plurala bereizteko: sémin (sing.) vs semín (pl.) / béak (berak) vs beák (haiek) /zuékin (sing.) vs zuekín (pl.). Baita esanahia bereizteko ere: basúan (basoan) vs básuan (edalontzian). Enfasia adierazteko ez dugu azenturik jarriko, harridura ikurra baizik.\n13. Mugatzailea: Mugatzailearekin sortzen diren aldaketa fonetikoak ere hiztunak esan bezala adieraziko dira: itxia, ttikiya, ensaiyua…\n14. Bokal arteko kontsonante ahulak (VrV eta VgV): Bokal arteko kontsonanteak galtzen badira ez ditugu idatziko: zea, bea, itxea / itteko, izautu... Hiztunak kontsonantea esan duen edo ez zalantza dugunean, idatzi egingo dugu. Izan ere, askotan ahuldu egiten da kontsonantea, baina ez desagertu.\n15. d > r aldaketa: Hiztunak hala egiten badu, hala adieraziko dugu. Adibidez: biria, inbiriya...\n16. Aditzak: Hiztunak esan bezala idatziko dira, inolako aldaketarik gabe. Adibidez: haiek itten zuen eta ez haiek itten zuten\n17. Erdal hitzak eta esapideak: Hitz solteak direnean, euskal grafiaz idatziko dira (zinko). Gainera, hitz konposatuak jarraian idatziko dira: arrozkonletxe. Esaldiak edo espideak, erdal grafiaz eta hizki etzanaz idatziko ditugu: el que no quería allá cuidáus... Erdaraz idazteak, noski, arau guztiak errespetatzea esan nahi du (tildea, puntuazio zeinuak, ortografia...).\n18. Aipamenak: Hiztunak beste inoren hitzak erreproduzitzean edo hiztunak berak garai batean esandakoa aipatzean, esandakoa kakots artean eta hizki normalez emango da. Aipamen hori gaztelaniaz den kasuetan kakots artean, baina hizki etzanez idatziko da (eta erdal grafia errespetatuaz).\n19. Onomatopeiak: Ulertzen ditugun moduan jarriko ditugu, baina bokalak luzatu gabe eta harridura ikurrarekin. Hiztunak ziuuuuu esaten badu ziu! / dzzzrrriu > dzriu! / plaaaausst > plaust!... Hori bai, hiztun berak onomatopeia bera bi aldiz erabiltzen badu, bi kasuetan berdin idatziko dugu.\n20. Ahozkotasuneko espresioak, luzapenak: Bokalak luzatu ordez hiru puntuak erabiliko ditugu. Adibidez: eeeeee > e... / zeaaaaa > zea... / pueeesss > pues...\n21. Puntuazio markak: Arau gisa, euskara batua idazteko arau berak erabiliko ditugu. Hiru puntu erabiliko ditugu bukatu gabeko esaldiak adierazteko: Nik san niyon miño... Hiru puntuen ondoren esaldi berria hasten bada, letra larriz idatziko dugu. Hiru puntuen ostean esaldiak jarraitu egiten badu letra xehea erabiliko dugu (Ez meikuk, ez farmazeutikuk... inorrek ez dit deuse man nahi). Puntu baten ondoren, letra larria erabiliko dugu. Bi punturen ondoren, esaldi berri bat baldin bada letra larria erabiliko dugu; zerrenda baldin bada letra xehea; aipamena baldin bada letra larria. Galdera eta harridura ikurren ondoren letra larria erabiliko dugu.\n22 Barrea: Hiztunak farra egiten badu, hori ez da transkribatuko. Ez da ahaztu behar, irakurlea entzuten ari dela, beraz, soberan dago honelakoak transkribatzea.\n23. Ulertzen ez diren hitzak: Ulertzen ez ditugun hitzak parentesi artean adieraziko ditugu, zalantzazko hitza bera minuskulaz agertuz edo hitzaren ordez hiru puntu jarriaz (…).\n24. Elkarrizketa hasirak: Elkarrizketen hasiera markatzeko gidoia jarriko dugu hiztunen hitzartzeen hasiran (-). Elkarrizketatzailearen galderei ere gidoia jarriko diegu. Gidoiaren ostean espazio txuria utziko dugu eta segidan elkarrizketa letra larriz hasi. Ez dugu izenik edo beste ikurrik jarriko. Hiztun bat baino gehiago batera hitz egiten ari diren kasuan, elkarrizketa antolatzen saiatuko gara, ahalik eta esaldi motzenak eginez. Elkarrizketan zehar, hiztunaz gain mikrofonorik gabe interbenitzen dutenak daude. Kasu horretan, entzuten eta ulertzen bazaie transkribatu egingo dugu eta ez bazaie ulertzen gidoia jarri eta parentesien artean hiru puntuak adieraziko ditugu: - (…)\n25. Zalantzen aurrean: Bi formen artean zalanta badugu, euskara batura gehien hurbiltzen den forma idatziko dugu. Adibidez, ez badago argi miño edo biño esan duen, biño idatziko da. Baliteke bestalde, hiztun bakarrak bi moduak erabiltzea. Kasu horretan ulertzen dena idatziko dugu, baina zalantzazko kasuetan bat aukeratuko dugu eta pasarte horretan beti hori erabili. Hiztunak esandakoa ulertzen ez badugu, parentesi artean hiru puntu jarriko ditugu (...).\nOiartzunen, 2011ko martxoan\n‹ Egitasmo honi buruz


EMUN GUREAZ BLAI | EMUN\nEMUN GUREAZ BLAI\nAstelehena, 2012eko urriaren 1a\nInfo 7 Irratiak programazio berriarekin eman dio ongietorria udazkenari eta tartean GUREAZ BLAI irratsaioa ekoiztuko du EMUNekin batera.\nMintzatuko gara gure kezken inguruan? Hitz egingo dugu euskaldunon sentimentuez gure hizkuntza nonahi erabiltzen dugunean? Konpartituko ditugu hori gainditzeko baliabideak? GUREAZ BLAI! Ordu erdiko irratsaioak horretarako aukera emango digu.\nAsmoa da euskaldunak aktibatzeko irratsaioa sortzea, euskaldunei euskaraz bizitzeko deia egitea eta hizkuntza ikuspegitik, herritar kontziente aktibo bilakatzea. Gipuzkoako Foru Aldundiak diruz lagundutako irratsaioa da.\nGuzti hau ordu erdiko irratsaio bixi eta arinean. Asteartero, 13:05ean eta bihar, urriaren 2tik aurrera.\nPiztu irratia, piztu Info 7!\nEuskara lanean bidea egiten jardunaldia »\n« Kilometroak 2012 Andoainen


Louis Ramond de Carbonnières - Wikipedia, entziklopedia askea.\n1802ko otsailaren 20a - 1802ko martxoaren 7a\nEstrasburgo, 1755eko urtarrilaren 4a\nParis, 1827ko maiatzaren 14a (72 urte)\nesploratzailea, politikaria, botanikaria, geologoa eta mendigoizalea\nLouis Ramond de Carbonnières (Estrasburgo, 1755eko urtarrilaren 4a - Paris, 1827ko maiatzaren 14a) frantses politikaria eta geologoa izan zen. Rohango kardinalaren kontseilaria zen, eta diputatu hautatu zuten alderdi erregezalearen eskutik legebiltzar konstituziogilerako. Luis XVIII.aren estatu-kontseilaria izan zen, bestalde. Pirinio mendiei buruzko lanak ere argitaratu zituen: Observations sur les Hautes-Pyrénées (1789) eta Voyage au Mont Perdu (1801).\nWikimedia Commonsen badira fitxategi gehiago, gai hau dutenak: Louis Ramond de Carbonnières\nMultimedia: Louis Ramond\nEspezieak: Louis Ramond\nBNF: 124631638 (data)\nOrriaren azken aldaketa: 26 otsaila 2021, 19:36.


Samara Velte 2020-02-07 09:43\nBaina gero badira tunelaren araua hausten duten pertsonaiak, hain justu ere ihesaren espazio horretan egotea erabaki dutenak. Esate baterako, paseatzaile presati bakoitza, hutsik egin gabe, "Kaixoegunon" batekin agurtzen duen mukizapi saltzailea. Edo, apur bat harago, dutxako pasioz abesten aritzen den punkia, eztarria urratuz, autoan bakarrik zoazela dakizunean soilik abesten duzun moduan, tripetatik, eta notarik apenas parean joz. Jendeak, pasadan, gogaituta begiratzen dio, kaskoetako musika apur bat altuxeago ipiniz. Punkiak, hala ere, bere horretan jarraitzen du. Eta nik sinesten diot, badakit zergatik abesten duen horrela: batetik bestera doan jendetza horren erdian, egiaz, autoan bakarrik egotea bezala delako tunelaren erdian geldirik egotea.


Youtuber munduan murgildu da Arizmendi Ikastolako ikasle talde bat - Debagoiena - Goiena.eus\nYoutuber munduan murgildu da Arizmendi Ikastolako ikasle talde bat\nItziar Larrañaga 2018-06-21 12:29\nGazteentzako euskarazko ikus-entzunezkoen ekoizpena sustatzeko Hi Gazte! lehiaketa abiaraziko du Foru Aldundiak, Goiena Komunikazio Taldearen gidaritzapean. Azaroan ekimena martxan jarri aurretik, Arizmendi Ikastolako DBHko 3. eta 4. mailako 45 ikaslek proba pilotuan hartu dute parte.\nEuskarazko ikus-entzunezkoak Youtuben\nGipuzkoako Foru Aldundiak, Etorkizuna Eraikiz-en baitan, gazteek euskarazko ikus-entzunezkoak sortzeko, euskarazko youtuber komunitatea eratzeko eta euskarazko edukiak kontsumitzeko helburuarekin bultzatu du Hi Gazte! lehiaketa. "Ia ez da gazteentzako sare sozialetarako edukirik ekoizten euskaraz, eta hutsune horri erantzuteko abiarazi nahi izan dugu esperimentazio dinamika hau", azaldu du Imanol Lasa foru bozeramaileak.\nHorretarako, azaroan Hi Gazte! lehiaketa abiatuko da Gipuzkoako gazteen artean, eta otsailera bitartean hilero bideo bat igo beharko dute Youtuben: "Gazteak bideogintzan trebatzeaz gain, haientzat erakargarriak diren edukiak zintzilikatuko dituzte sarean eta, asmoa erronka hilero errepikatzea denez, behin eta berriz elikatuko da Youtube euskarazko edukiez". 2019ko martxoan izango da sari banaketa, eta horiek jaso ahal izateko, nahitaezkoa izango da bideoak Youtubera hilero igotzea.\nProba pilotua Arizmendi Ikastolako ikasleekin\nIkasturte amaierako egunetan jardun du Arizmendi Ikastolako ikasle talde batek bideogintzan murgilduta. Ekainaren 11an formakuntza teorikoa jasoko zuten Donostian, Kepa Errasti gidoigile eta aktorearen, eta Iban Garcia youtuberraren eskutik.\nFormakuntza jaso ostean, teoria praktikara eramatea proposatu zitzaien 15-16 urte arteko ikasleei, Hi Gazte! lehiaketan parte hartuz. Horretarako, talde txikietan bi bideo ekoiztea eskatu zitzaien. Lehenengoa, Youtuben asko erabiltzen den challenge formatuan egitea eskatu zitzaien, Elkar ezagutzen dugu? gaia oinarrian hartuta. Bigarren bideoan aldiz, etorkizunera begira jarri ziren gazteak, teknologia berri ezberdinak aztertuz.\nProzesu guztia beraien kabuz egin dute gazteek; ideia garatu, oinarrizko gidoia prestatu, grabazioa, bideo-edizioa, promozioa Instagramen eta Youtubera bideoak igo. Ikastolan eta denbora librean landu dituzte bideook irakasleen laguntzarekin, eta Iban Garciaren bisita ere izan zuten.\nGuztira 17 euskarazko ikus-entzunezko partekatu dituzte Youtubeko kanal ezberdinetan. Lan bikaina egin dute gazteek eta asko ikasi dute.\nEkainaren 20an egin zen sari banaketa ekitaldia. Lehenik Joseba Usabiaga aktorearekin Handia filmari buruzko solasaldia izan zuten gazteek. Ostean lau talde saritu ziren, arlo ezberdinetan.\nEuskara Aretxabaleta Arrasate Eskoriatza\n'Hi Gazte' ekimenean, gazteak sarean euskarazko ikus-entzunezko edukiak sortzen\nAmaia Txintxurreta 2018 eka 22 Arrasate\nGipuzkoako Foru Aldundiak, Etorkizuna Eraikiz proiektuaren barruan, Hi Gazte izeneko ekimena jarri du martxan, gazteak sarerako euskarazko ikus-ent...


Lekhu bera  Ogi epkaitzeko denbora da.\nBazkal onduan laborariak (gizon eta emazte) lanerat duazi \nGure lanaren saria\nHuna nun den ethorria:\nLur zahar hunek lehen beziñbat maite du laboraria.\nNeguko zuen indarrak\nHartu ditu lur zaharrak\nOdol berri bat egiten dio lurrari gizon hazkarrak.\nLur onak egin dezala\nEne mamitik odola,\nEmaten badaut zakuka bihi bertze urthetan bezala!\nEmaten badu zakuka bihi bertze urthetan bezala,\nBere hazteko, gure indarrak\nEz gare hortaz axola!...\nGizonek eta emaztiek\nBiba! Biba lur ona!\nAiten aitek emana!\nEgon bedi gure haurrentzat guretzat izan dena!\n(Laborariak urruntzen dire azken kopla bahatxe kantatzen dutelarik).\nBATIXTA  XAADIÑ\n(Batixta eta Xaâdiñ etxe gibeletik sartzen dire, Batixtak eskuan sega (edo sorbaldan) Xaâdiñek, xatarretan den haurño bat besuetan lokharrazten duetarik).\nLo! lo! ene maitia, enekiñ egizu...\nNigarren ixurtzeko denbora baduzu..\nLo! lo! ene maitia, enekiñ egizu!\nBATIXTAK: (kantatzen du)\nYadanik lo dago?\nBa... beti bezala;\nAgeri da hortaz nexkaño bat dela,\nHunen adiñian bere bi anayak\nEtziren errexki lokharrazten biak.\nEskolak ahal du zuk etzindukena?\nErnatuko dire... Hau da hastapena.\nBa, laborantxako beti badukete,\nNahiz ez yakintsun, aski yakitate.\nEgiñ dezatela guk egiñ duguna...\nBATIXTAK: (Xaâdiñi eskua harturik)\nBakotxak balauka nik dutan laguna!...\nZer mihi leguna!\n(ixilltze labur bat).\nBizi eztia ezagutu dut maitia zure aldian.\nBozkarioa eta bakhia sartu zauzkit bihotzian.\nAtsekaberik ezta lakhetzen ephel duzun airian.\n(Xaâdiñek eztiki behatzen du)\nZuk duzun xarma ukhigarriak nuntik du bothere hori:\nGorphutz, arimak egiñazteko bortxaz zure zerbitzari...\nBeldur ez banintz galda nioke ifernuko debruari.\n(Etxetik ateratzen da Piarres)\nBATIXTA  XAADIÑ  PIARRES (zahartua)\nPIARRESEK: Beti ergelak zuek... beti yostetan.\nXAÂDIÑEK: Nigarretan nahiago gintuzketzu?\nPIARRESEK: Adiñ bateat heldu eta serios behar du gizonak. Irriak eta kantuak haurrari duazkote.\nBATIXTAK: Nundik ditutzu ideya berri hoik? Eztautzu atsalde loak onik egiñ?\nPIARRESEK: (goraki) Ehadila nitaz trufa! Eskarniatze hori sori etzaitak!\nXAÂDIÑEK: Hots! Oihuka hasten bazare hunek buba galduko du. Banua barnerat. Emazue gostuan...(sartzen da etxian)\nBATIXTA  PIARRES\nPIARRESEK: Kantuak! Irriak!\nBATIXTAK: Zer demontre duzu, gizona, zenbeit denbora hautan? Denak gaizki zauzkitzu! Badakigu ba, behar orduetan, serioski egoten; bañan irri iteko orena ére noizian behiñ ethortzen da... etairriak azkeneko eztu nihori kalterik egiten...\nPIARRESEK: Haurrek ez ditek bozkariorik hedatu behar zimurtua denian aitaren kopeta...\nBATIXTAK: Guria beziñ legun zinduke, ez bazindu gauza illhun batzuen gañerat aphaltzen. Yainkuari esker, libertitzeko ahalak zure inguruan bazintuzke. Ori! Eztezaket atxik! Nik ere baut zuretzat erratekua.\nBATIXTAK: Ba. Nik eta ene emaztiak... Gehienetan, arbasuek bere haurren haurrak beren haurrak bezinbat maite dituzte... ezpada gehiago. Haur inozent hoikien aldian berak haurtzen dire... eta gaixuekeztute beren yokuetan aitatxi baño lagun hoberik!... Zuk othe dakizu baditutzun ere?\n(Piarresek, harriturik, behatzen du).\nBATIXTAK: Segur nintzen! Eztakizu. Eta hori zergatik? Presuna xoill batek izpiritu guzia bethetzen dautzulakotz!\nPIARRESEK: (sorbaldak alxaturik) Bo!\nBATIXTAK: Ezta borik! Epia da. Orai bardiñ zauku. Bañan zenbeit urthez sofritu dugu zure ezaxola hortaz.\nPIARRESEK: Nihoiz eztuk sofrituko ene faltaz nik hiriaz egiñ dutan beziñbat.\nBATIXTAK: Eniaz? Zer dut obena?\nPIARRESEK: Hire arreba zaindu behar nuen, eta eni erran Xirol hori yarraikitzen zitzakola.\nBATIXTAK: Eta... Eta... Eta gero? Uste duzu Maitena bere nahietan trabatuko ginduela? Mintza zaite sanoki! Hobeki egiñen zinduen eman bazinio Domingorekiñ ezkontzeko baimena... Etzen alargunduko,menturaz...\nPIARRESEK: Uste duka kokiñ txar haren dolua hartuko diatala?\nBATIXTAK: Haren andriarena unsa atxikitzen duzu segurik.\nPIARRESEK: Banaki hobi berian dauzila, lorietan har nezakek diokan dolua; aitzen duk?\nBATIXTAK: Zure goguaren kontra mintzo zare, aita. Maitena hemen balitz!...\nPIARRESEK: Urkha nezakek!... Eta aski hortan. Eztiat nahi aipha dezazuen ere neska tzar haren izena. Ez aipha dezazuen ere!\nBATIXTAK: Unsa da. Zure aldetik hobeki goberna zazu zure buru xuria ezpauzu nahi itzul dadin.\nPIARRESEK: Nik? Nik?\nBATIXTAK: Zuk. Erran dautzut lehenago ere...\nPIARRESEK: (borthizki) To! Hire zozokeriek eztitek ihardestia balio. (Sartzen da etxian, athiak arrabotsekiñ hetsirik).\nBatixtak eztiki behatzen du.\nGanix geretatik sartzen da, sega sorbaldan.\nGANIXEK: Aita asarre duk.\nBATIXTAK: Hola duk beti... eztenian gaizkiago... ixillik dagonian.Egun osuak iragaiten ditik... maiz... hor, alki hortan... edo ezkaatzeko athiari bizkarrez... hitzik erran gabe... begiakithurriko biderat armaturik...\nGANIXEK: Maitenak hartu zuen bidia.\nGANIXEK: Eztuzue berririk?\nBATIXTAK: Bortz urte hau tan...\nGANIXEK: Nun ote duk?\nBATIXTAK: Eskualdunik ezten eskualde batian, dudarik gabe.\nGANIXEK: Gaixo nexka! Enekiñ hain unsa izan zitakena!...\nBATIXTAK: (erdi irriz) To! Bertze xoro bat.\nGANIXEK: Zer diok?\nBATIXTAK: Ganixek, oraño, Maitena maita dezake!\nPlañu diat eztelakotz dohatsua!\nHill ote duk bihotz hortan zagon sua?\nHik, Batixta, galdetzen duk billa denez?\nHilla dela, ba zioat.\nEta nik: Ez!\nAxal huts bat duk ene bihotza...\nGaztetasunak unsa hustu dik,\nDenbora luzez bere behatza\nTarte denetan gorriazirik.\nElhurrak eztik hill horren hotza:\nAxal huts bat duk ene bihotza!...\nAgertzen balitz lehengo hura\nIthurriñoko bide xokuan,\nBihotz hill hori litake xora,\nHaur berak luke laster eskuan.\nAhantz lezake igan denbora\nAgertzen balitz lehengo hura...\nEne bihotza hill zen bezala\nLehengo hura gau hartan hill zen.\nIkus nezake haren itzala\nEta itzal bat ezta maitatzen.\nFrutua hill zen, salbu axala,\nEne bihotza hill zen bezala...\nXaâdiñ sartu da teatrian, Ganixek bigarren kopla hastiarekin.\nBATIXTA  GANIX  XAADIÑ\nXAÂDIÑEK: (irri ixill batekiñ) Bi heriotze hoik sobera eztiki kantatzen ditutzu Ganix, ez bien pitxtia nahi izateko.\nGANIXEK: Ez ditazke pitx, Xaâdiñ. Ahalka nintake, orai hartzen banu andretzat bertze bati eman dena. Plañu dut, behar bezalako gizonak emazte dohakabe bat plañu dezaken bezala. Aithortzen dut, Maitena bertze bat baño gehiago plañu dutala, denak baño gorago alxatu nuelakotz... Hatik hortan baratzen da ene karitatia.\nXAÂDIÑEK: Hola bada, Ganix... zergatik eztuzu bertze batekiñ ezkontzeko xedia hartzen?..\nGANIXEK: Eztezaket bi aldiz maita...\nXAÂDIÑEK: Nor ezkontzen da amodioz? Gehienak ondokuen izatingatik, etxiaren atxikitzeko... egiten dire! Amodioa da soberakiñ bat. Eztu gaitzik egiten, ez, baño hortaz errexki pasa ditake. Eta zu, zure etxiaz hoin lorios zarena, zure izen ohoratuaz hoin urgulluzzuzenki!- hartua zarena, nahi ditutzu izen hori, ontasun eder hori erortzerat utzi, izena illhunpetarat eta ontasuna ezagutzen ez di-tu tzun eskuetarat?\nGANIXEK: (serioski) Unsa mintzo zare beti, Xaâdiñ. Diozkatzun guziak buruan erabilli ditut... Halarik ere nahiago dut naizen bezala egon.\nXAÂDIÑEK: Beraz... beraz... hura maite duzu oraño.\nXAÂDIÑEK: (irriz) Atxemak hori! to!\nXAÂDIÑEK: Ezdautazu sekulan siñetsaziko zuk, aiten errespetuko gizona, familliako izenaren gizona, hitz batez orhoitzapeneko gizona zuk uzten ditutzula orhoitzapen hoik guziak zurekin hilltzerat ezpauzu arrazoña baño arrazoñ handiago bat zure burua hoñ arrazoñ guttirekiñ gobernatzeko!...\n(Ithurriko bidian agertzen da emazte beltxez aphaindu bat. Behala, haitzen gibelian gordetzen da. Mantaliñ batek burua eta bisaya estaltzen diozka).\nGANIXEK: (beroki) Orhoitzapenaz mintzo zare, Xaâdiñ?... Ba, orhoitzapenaren esklabo naizelakotz hotzki behatzen eta ikusten ditut ene inguruan edo botherian diren gauzak. Iganarekiñ eztut eta eznuke konparatzekorik... Hortako naiz bizi ene orhoitzapenarekiñ.\nGan direnekiñ bazare bizi\nHatsik eztuzu, gizon maitia;\nBehar zintuzke zirenak utzi\nEta segitu berritz bizia...\nOthoitz bat duzu orhoitzapena\nBiziek hillentzat erraten dutena...\nBa othoitz bat duk orhoitzapena\nBiziek hillentzat erraten dutena.\nBa, othoitza da, othoitz ezti bat\nEne arimak irakatsia\nEta hunek maiz ihardetsia...\nOthoitz bat duzu orhoitzapena.\nHillek bizientzat erraten dutena\n(Emazte beltxez aphaindua hurbilltzen da, bertziek behatzen dutelarik eta, haukien parerat heldu eta, mantaliña alxatsen du).\nHIRUEK: (oihu batian) Maitena!...\nBATIXTA  GANIX  XAADIÑ  MAITENA\nMAITENAK: (Ganixi) Millesker Ganix! Millesker atxiki dautazun orhoitzapenarentzat.\n(Ganixek urrhats bat gibelka egiten du).\nGANIXEK: Zu zare? Zu?\nXAÂDIÑEK: (besarkatzen du Maitena) Maitena!... gure Maitena!..\nBATIXTAK: (eskua harturik Maitenari) Ene arreba ttikia! Banakien ba ikusiko zintugula!\nMAITENAK: Ez nauzue ha ahantzi? (Xaâdiñen sorbaldaren gañian burua uzten du erortzerat eta bi koñatak nigarrez hari dire). (Ixilltze luze bat).\nXAÂDIÑEK: (eztiki) Gaixtagiña! Nola egon ahal zare hoinbertze denbora zure berririk igorri gabe? Bortz urthe hatik!... eta ordu arte bi hitz xoillki, aitari baimenaren galdetzeko?  Bertzienganik yakiñ dugu alargundu ziñela eta... beharretan izan zarela...\nMAITENAK: (burua alxaturik) Ba zorrak egiñ ditugu, Domingo, haurra eta ni eri... izan garenian, baño denak pagatu ditut ene lanarekiñ. Eztut arditik zor.\nBATIXTAK: Hainbertze irabazten zuelarik etzezaken ba zerbeit bazterrerat eman?\nMAITENAK: Denak iresti ditu.\nGANIXEK: Bestari emana zen, beti danik.\nMAITENAK: Hastian ez. Baño, ahulegia zen laguneri ihardokitzeko; laster bere biziotat erori da. Gaixuak hala atxeman du bere miña. Plazatik lehertua ateratzian, etxerat itzultzeko orde, bardiñ gau guziak edaten eta yokotan iganen zituen!... Den hazkarrenak eztezake iraun... hola. Unsa pekhatu ditu bere obenak!...\nXAÂDIÑEK: (bahatxe) Eta haurra?\nMAITENAK: (nigarrez) Han dago aitaren sahetsian. Biak bulharretarik gan dire...\nBATIXTAK ETA XAÂDIÑEK: O!...\nMAITENAK: Eta ni nola nago?... Zerk atxiki nau? Bizitzeko nahikunde gorde batek ala erlisioniak?  Gure yaun erretor zaharrak zion eztugula Yainkuaren obra hausten ahal... eztugula holako eskurik! Hitz horietaz ardura orhoitu naiz...\nXAÂDIÑEK: Zer sofritu duzun. Maitena! Banañ gurekiñ ahantziko ditutzu oren dohakabe hoik.\nMAITENAK: (susa aire batekiñ) Ahantziko?\nGANIXEK: (hurbildurik) Maitena, esperantza atxikazu.\nMAITENAK: Ezta enetzat esperantzarik... Gorderik nahi nintzen ene haur denborako lekhuan pasatu, zuek guziak urrundik ikusi eta sekulako gero itzuli. Eztut indar hori izan eta bihotza ahorat ethorri zait entzun zaituztanian nitaz hoin eztiki mintzatzen. Aski da. Ene ahuleziak eta ene trixteziak bi gau-xoriek bezala beren hegalak zabal letzazkete zuen indarraren eta bozkarioaren gañian.\nGANIXEK: Gazte zare, Maitena. Gaztiari indarra laster berritz heltzen zayo.\nMAITENAK: (irri dolorotsu batekiñ) Ni gaztia?\nZorigaitzak zahartzen du\nAdiñak baño hobeki...\nHartaz dut indarra galdu\nEz uste beziñ emeki;\nBortxaturik dutan pixka,\nBeldurtua behar baño,\nEthorri naiz ttaka-ttaka,\nLekhu maite huntaraño!\nZuen zerua urgi zen \nNoiz eniak duen lanhua \nEztadila has illhuntzen\nEgonen zare gurekiñ,\nEgonen zare Maitena!\nEz Batixta! Ez Xaâdiñ!\nBadakit aitaren pena!\nZer? Utzi nahi gaitutzu?\nEne arropa beltxetan\nZertarat naiz on, errazu?\nBi hill hor ditut errestan!...\nHillak hillekiñ utzatzu!...\nIllhunpetik yalgi zaite\nEta idek bi begiak!\nSor lekhuko iruzkiak\nZaitu lehen beziñ maite...\nSoñ beltxetik billhuzia\nBiharko izanen zare,\nBaduzu bat su kolore\nMaitena... hor da bizia!\n(Besarkatzen du Maitena)\nSoñ beltxetik billhuzia, etc.\nSoñ beltx aspaldi yauntzia\nDa ene ideyen pare...\nZen lehen egiñazia:\nKaxibiatzen da bizia!\n(Berritz denek batian kantatzen dute azken kopla, Maitenak beria berziek Xaâdiñena.)\nZauzte. Ni... ez... ez...! Hor dut bidia! \n(Piarres agertzen da etxeko athian.)\nBATIXTA  GANIX  XAADIÑ  MAITENA  PIARRES\nUnsa egiñen dun hemendik gatia,\nEzpadun nahi nik bortxaz bialtzia.\nXAÂDIÑEK ETA BATIXTAK:\nEz erakuts, aita, bisay borthitz hori\nHalako penetan ibilli denari.\nBerak billdu penak karria detzala\nLehengo loriak zituen bezala.\nXorokesi hetaz egun da ahalke.\nGau hartan egiña gaur egiñ nezake!\nEntzuten duzue madarikatua\nGorago kantatzen bere bekhatua!\nHua berehala! Hua ba hemendik!\nSenharrik eztun! Eztun aitarik!\nHua, bidez bide, denen azpiko;\nBatez esker tzar, bertziaz ostiko!\nHori dun hori, hik merezia!\nGakhoz hesten haut gure etxia!\nHua berehala, hua ba hemendik!\nSenharrik eztun... Eztun aitarik!\nEztiñat behar neska galdurik!\n(Piarres sartzen da etxian).\nMAITENAK: (samiñki) Horra! Aitaren urgullua ez ditake kukull barkamenduraño! Adio Xaâdiñ!...\nXAÂDIÑEK: (indarrekiñ) O! Eztitake...! Khordokatuko dut gizon horren bihotza!\nBATIXTA  GANIX  MAITENA\nGANIXEK: Eta hik, Batixta, eztuk deus egiten aitaren ukhitzeko?\nBATIXTAK: Nik? Ene andriak nik baño bothere gehiago dik...\nGANIXEK: Ago ba! Aitaren aintziñian dardaretan haiz ume baten pare. Badakika zer erranen duten inguruan, uzten bauk bialtzerat hire arreba?\nBATIXTAK: Zer erran zezaketek?\nGANIXEK: Utzi dukala, haren ontasunez yabetzeko...\nBATIXTAK: Nork usteko dik holako itsuskeria?\nBATIXTAK: Hik ere?\nMAITENAK: Ez. Ez. Ganixek eztu holakorik siñetsiko.\nGANIXEK: O! o! Nork daki?\nBATIXTAK: (indarrekiñ) Hik? Ene lagun hobenak? O! Eztuk Landaburutik atherako!\n(Lasterka badua etxerat)\nGANIXEK: (bahatxe) Entzun nezazu, Maitena. Galde batzu egiñ ditut ene bihotzari. Dudatu nahi izan dut, baño azkenian bortxatua naiz ene amodio bozaren ezagutzerat... Ba maite zaitut oraño... ez lehen bezalaez... hobeki. Eztakit, orai, bertze batena izan zarela. Iganaz ez naiz orhoit. Zorigaitzak zutaz emazte berri bat egiñ du; orai zare lehen maite nuen nexka pullit eta airosaren ahizpa handi bat; ahizpa nobliago, ederrago eta ukhigarriago bat... Maite zaitut, Maitena.\nMAITENAK: Zure sentimenduek plazer eta pena ematen dautet. Ene trixtezian asmatu dut, ba, zer izan zitaken ene bizia zure sahetsian... eta ezti zitzaitan zure bisaya. Hortako, aixtian entzutiarekiñ zer errespetu atxikitzen duzun ene orhoitzapenari, iduritu zait ez naizela hoñ galdua mundu izigarri huntan...\nGANIXEK: (hurbilldurik) O! Egia ote da?\nMAITENAK: Yainkuaz! Etzatzula, behar eztiren bezala har ene hitzak. Segurki ukhitzen nau, arimaño, zure estekamenduak; uros naiz holako sentimendu osua eta garbia zu bezalako gizon zuzenaren baitan sorrazirik... bañan...ene eskerretan eztuzu kausitu behar adixkidantza beizik... eta ez... (ixilltzen da)\nGANIXEK: Errazu ba!... Ez amodiorik?\n(Maitenak buruz ba egiten du).\nGANIXEK: Eztut zure amodioa kolpez ereman nahi! Oraiko zure adixkidantza aski nuke... Geroxago...\nGANIXEK: Ba. Zure inguruan sorraz nezaken aire sano eta eztian zure arimak noizpeit irabaz beilezake bakhia... igan biziko sukharren eta galernen artian galdu duen bakhe eziñ ahantzizko hura... banuen esperantza sendatu zintudalakotz, azkenian, maitatuko nintutzula.\nMAITENAK: (ukhitua) Ni baño hobia zare! Nor nahi baño hobia! Bertze bat aixtian izan dutan ahalkiaz loriatuko zen. Ez naiz ba zuregatik gan etxetik ihesi? Bertze batek etzituen enetzat elhe gaixtuak beizik izanen... eta zuk, ene iguñtzeko orde, gure mintzairak dabillzkan hitz xurienak, lore batzu bezala, behexten ditutzu eni eskaiñtzeko!\n(Xaâdiñ agertzen da).\nGANIX  MAITENA  XAADIÑ\nXAÂDIÑEK: (trixteki) Lipar batez uste izan dut aita benzutu nuela. Xutik zagon sehaskaren sahetsian. Nexka behatzen zuelarik, nigarrak xortaka estalkiaren gañerat erortzen zitzaizkon eta etzituen ikusten. Eztut sekulan eta nihok eztu hola gizon borthitz hori atxeman.\nGANIXEK: Maitena ikusten zuen zure nexkaren adiñian.\nMAITENAK: Gaixo aita!...\nXAÂDIÑEK: Orduan hurbilldu naiz eta boza alxatu gabe, eri bati mintzatzen zayon bezala erran diot, barka zaitzula. Pekhatu duzula aski zure hutsarentzat, eztela zuzen bietan huts baten pagaraztia. Erran diozkat ene bihotzmiñak ematen zauzkitan arrazoñ guziak. Etzuen yeus ihardesten, bañan ba nigar eta nigar... eta nihoni nizarretan, hatsik gabe baratu naizenian, uste izan dutanian zure hauzia ene zela... kolpez gizon zahar horren begiak idortu dire eta nihoiz entzun ez diotan boz ikaragarri batekiñ erran daut: Ez.\n(Maitena besarkatzen du)\nMAITENAK: Xaâdiñ maitia!\nIxilltze labur bat.\nGANIXEK: Maitena, etzare nihoin azpiko!...\nAlargundu geroztik arras libro zarz...\nNahi duzuya izan etxeko andere?\nYauregia zure da! (erakusten dio bere eremua)\nBa, eta ni harekiñ.\nOthoi! Errazu baietz, Maitena,\nBat bertziari estekaturik,\nSegi dezagun bide xuxena...\nZurekiñ banaiz eztut beldurrik:\nGerta ditazken itzulientzat\nNun har nezake lagun hoberik?\nZato ba ziñez gure etxerat\nHan izateko denen lehena...\nNahi baduzu egin uros bat\nOthoi, errazu baietz, Maitena!\nNahi baduzu egiñ uros bat\nEztut, erranen hitz bakhar hori,\nNahiz bihotza billdu dautazun,\nSobera aphal beinaiz erori...\nAita, egoitza, anayak egun\nEta betiko galdu onduan,\nBizi nahi dut etxetik urrun.\nMantaliñ beltxa berritz buruan\nAintziñat nua!... Millesker zuri.\nYarri artiño zure lerruan\nEztut erranen hitz bakhar hori.\nGANIXEK: O! Zure aitaren alaba zare. Zer urgullua den zuria!\nMAITENAK: Ene lanaren medioz heltzen banaiz zure errunkarat, zuria izanen naiz. Egun ez ditake. Zer naiz egun? Bide higatzalle bat. Asma nezake karitatez hartu nauzula, ez amodioz, eta ideya horrek ustel lezake ene bizia.\nGANIXEK: Urgullua! Urgullua!\nMAITENAK: Ez naiz dena urgullu. Etzintudan bertzenaz erranen ni baño hobia zarela. Biziak zahartu nau, sobera ikhasi dut eta beldur naiz izan dezazun gero ezkontza hitx hunen urrikia.\nMAITENAK: (eskua Ganix eskañirik). Zure errunkarat, heltzen naizenian, zuria izanen naiz... lehenago ez.\n(Piarresen boza alxatzen da etxiaren barnetik).\nBatixta! Batixta! Errhoazi nahi nauka? (Agertzen da buru has, begiak xoratuak. Batixtak segitzen du.)\nGANIX  MAITENA  XAADIÑ  PIARRES\nPIARRESEK: (Maitenari) Oraño hor haiz? Nahi dun ba hik, gure izena hire itsuskeriekiñ zikiñdu onduan nik garbi dezadan hire odolarekiñ?\nXAÂDIÑEK: Burutik zuazi gizona!\nBanañ Piarresek, behatzen beitzuen alde guzietat, hartzen du Batixtal sasiaren kontra utzi zuen sega eta, Xaâdiñ beso ukhaldi batez aldaratu eta, sega airian hedaturik, Maitenari buruz dua oihu egiten duelarik:\nHua berehala! Hua bixtatik! Edo hillzen haut!\nMaitena ezta muitzen; iduri du ukhaldiaren nahian daula; Batixtak besotraka aita atxiki du; Ganix, yauzi batez, Maitenaren aintziñian eman da, oihu egiten duelarik.\nAski! (Ixilltze luze bat).\nMaitenak behatzen du bere aita, buruarekiñ adio bat egiten du deneri, ziñatzen du gurutze zaharrari buruz eta erreposki abiatzen da ithurriko bide alderat.\nPiarresek utzi du sega erortzerat eta, harritua bezala, behatzen du Maitena urruntzen. Bañan ikusten duenian gurutziaren gibeleko haitzek estaltzeñ dutela yadanik Maitena, oihu izigarri bat egiten du:\nMaitena gelditzen da, dudan egoten, burua erdi itzulirik, eta segitzen du bere bidia. Orduan, Piarresek asmatzen duenian sekulako doala bere alaba maitia boza nigarrek dardarazirik egiten dio:\nharenganat lasterka dualarik.\nMaitena baratu du... itzuli...eta ikustirekiñ aita besuak zabaldurik yarraikitzen zayola, bera ere lasterka ethortzen da aitarenganat, erraten duetarik:\nElkhar besarkatzen dute. Ixilltze luze bat.\nBATIXTA  XAÂDIÑ  GANIX: (Laborarieri oihuz)\nLaborariak sartzen dire\nGANIX  MAITENA  XAADIÑ  PIARRES  BATIXTA\nLaborariak (gizon eta emazte)\nPiarresek sustengaturik, Maitena aintziñatzen da. Bertziek inguratzen dituzte, lehenik Batixtak, Xaâdiñek eta Ganixek, gero laborariek.\nZorion handi bat egun\nGuk ere kanta dezagun:\nGure kopetak egon ditezen beti orai beziñ legun.\nGure Maitena hasteko\nDugu klarez aphainduko\nArgitasuna egundik goiti etxe hunek zor beitako!\nHaur sobera maitatua\nDeus ezta zure eskua:\nIbilltzen du ba nahi bezala ene bihotz ahuldua.\nOrai, errazu baietz, Maitena,\nBat bertziari estekaturik\nGerta ditazken itzulientzat,\nZato ba, ziñez, gure etxerat\nHan izateko denen lehena.\nDENEK: (salbu Maitenak)\nOrai, errazu baietz, Maitena!\nMAITENAK: (bi eskuak Ganixi emanik)\nBa erraten dut, erran nuena!\nGanix eta Maitena aintziñian dauzi. Bertze guziak gibelian edo sahetsetan.\nDENEK: (kantatzen dute)\nETIENNE DECREPT ETA ETXEMAITE


Iraitz Agirre izango da azken 'ostegun kontalaria' abenduaren 18an Urbaltz tabernan - Aretxabaleta - Goiena.eus\nIraitz Agirre izango da azken 'ostegun kontalaria' abenduaren 18an Urbaltz tabernan\nImanol Beloki 2014-12-16 16:35\nHeldu da Ostegun Kontalariak lehiaketako azken partaidearen txanda. Hain zuzen ere, abenduaren 18an Iraitz Agirre arrasatearra izango da Urbaltz tabernan, herritarren aurrean, 21:30ean.\nArrasatearrak bere burua kontalaritzat dauka, jendaurreko zereginetan eta bestelakoetan, guztiak izan daitezke nolabait agertokiak. Agirreren asmoa da kontatzeko hainbat modu uztartuko dituen patchwork-a plazaratzea.\nOstegun Kontalarietan, Eneko Barberena, Manex Agirre, Aitor Agiriano eta Belen Azkarate izan dira orain arte kontalari, eta azkena Iraitz Agirre arrasatearra izango da. Hala, lehiaketako irabazlearen izena jakingo da azken horren emanaldiaren ostean.\nIrabazlea jakiteko irrikitan\nAretxabaletako Udalaren eskutik, Arteman Komunikazioaren laguntzarekin batera, lehiaketa-ikuskizunaren irabazleak 150 euroko saria jasoko du. Irabazlea publikoaren boto bidez aukeratzen denez, azken kontalariarekin jakingo da nork irabazten duen saria. Hala, boto gehien jaso dituenak 150 euro eroango ditu.


Euskal kulturaren hedapenerako diru- laguntzak eskatzeko epea zabalik | Etxepare Euskal Institutua\nEHAAn argitaratu diren deialdien laburpena:\nHelburua: arte plastikoen eta ikusizko arteen, dantzaren eta musikaren sustapena eta hedapena euskararen eremu geografikotik kanpo.\nZuzkidura: 216.000 euro\n-Arte plastikoak eta ikusizko arteak: 53.000 euro\n-Musika: 130.000 euro\n-Dantza: 33.000 euro\nEskaerak aurkezteko epea: ekainak 9 - 30 (barne).\nEHAAra esteka: hemen\nIzena: Antzerki birak eta denboraldiak\nHelburua: antzerki birak eta denboraldiak sustatzea euskararen eremu geografikotik kanpo.\nZuzkidura: 135.000 euro\nEskaerak aurkezteko epea: ekainak 9 - uztailak 10 (barne)\nEgoitza elektronikora esteka: hemen\nHelburua: literatura eta zinemaren alorreko sortzaileen zirkulazioa sustatzea euskararen eremu geografikotik kanpo.\nZuzkidura: 20.000 euro\nEskaerak aurkezteko epea: ekainak 9 – urriak 31 (edo aurrekontua agortu arte)\nHelburua: euskaraz idatzitako lanak edo Euskal Autonomia Erkidegoan erroldatutako idazleen lanak itzultzea sustatzea.\nZuzkidura: 39.000 euro\nEskaerak aurkezteko epea: ekainak 9 – uztailak 10 (barne)\nIzena: Euskal kulturaren sustapena eta hedapena\nHelburua: Institutuaren jarduera-eremuarekin bat etorrita ere, ohiko deialdien babesean diru-laguntzarik jaso ezin duten kultur jarduera eta proiektuak sustatzea euskararen eremu geografikotik kanpo.\nZuzkidura: 25.000 euro\nEskaerak aurkezteko epea: ekainak 9 – ekainak 30 (barne)


JOKOGA Interactive | Author Archives\nJokoga Japonen, TGS 2013\nPosted on Urria 9, 2013 by jokoga\tPosted in jokoga interactive, jokogainteractive, News, TGS\tLeave a comment\nAspaldi itzuli ginela Japonetik, eskuak kontaktuz betetak eta Tokyo Game Show 2013.eko esperientziatik ikasiak.\nHemen daukazue komunikabideetan agertutakoa:\nOso harrera ona izan zuen “Eragin sozialeko bideojokoak” hitzaldiak\nPosted on Abuztua 8, 2013 by jokoga\tPosted in euskal.org, jokoga interactive, jokogainteractive, News, social impact, videogames, videojuegos\tLeave a comment\nPozik gaude! Jokoga Interactive-k Euskal Encounter-en eskaini zuen ”Inpaktu sozialeko bideojokoak” gaineko konferentziak harrera handia izan zuen eta batez ere, eragin mediatiko handia.\nHonek bide onetik goazela baieztatzen digu.\nMila esker han egon zineten guztiei eta hitzaldiari buruz oihartzuna egin duzuen guztiei.\nHitzaldia agertu zen Link-en zerrenda:\nGAMES AND TRAILERS – BLOG (mención en destacados)\nJoikoga Interactivek 2013.eko euskal.org -en hitzaldia hemango du\nPosted on Uztaila 12, 2013 by jokoga\tPosted in euskal.org, jokoga interactive, jokogainteractive, social impact, videogames, videojuegos\tLeave a comment\nJokoga Interactive-k inpaktu sozialeko bideo jokoei buruz arituko da Euskal Encounter-ren, datorren uztailaren 25ean 16:00etan. Bideokoen botereaz sinisten duten guztientzat ezinbesteko hitzordua.


Errezeta-liburua/Ahate gibela onddo eta oporto konfiturarekin — Wikibooks\nErrezeta-liburua/Ahate gibela onddo eta oporto konfiturarekin\nAhate gibela onddo eta oporto konfiturarekin\nAhate gibela bat, 500/600gramokoa\nErrezil sagarra 1\nOporto basokada 1\nKonfitura prestatzen hasiko gara lehenik. Horretarako, errezil sagarra zuritu eta puska txikietan moztu. Zartagin zabal bat sutan jarri, eta bertan gurin goilarakada bat ipini; urtzen denean, sagar puxketak gehitu. Minutu pare batez su bizian eduki, eta azukrea gehitu. Su ertainean beste bost bat minutuz eduki. Ondoren, oportoa gehitu eta hamar bat minutuz irakiten eduki, duen alkohol soberakina lurrindu dadin eta konfiturak zapore konzentratuagoa har dezan.\nOrain, onddoak garbitu, xafletan moztu eta zartagin batean oliba olio txorrotada batekin bost minutuz erregosi, gatz pittin batekin. Ondoren, gorde.\nGibela egiteko orduan oso garrantzitsua da gibela bera denbora batez (4 bat orduz) hozkailutik kanpo edukitzea. Hatz baten lodierako xaflatan moztu, erretilu batean jarri bi aldetatik gatzatuta eta goitik piperrauts beltza gehituta. Zartagin zabal bat hartu, sutan berotzen jarri, eta, ongi beroa dagoenean, gibel xerrak jarri, inongo oliorik gabe, gibelak nahikoa badu eta. Minutu bat pasa ondoren, buelta eman, eta beste minutu batez eduki. Erretilu batean sukaldeko papera jarri, eta bertara atera gibel edo foie xerrak, grasa soberakina papelak xurga dezan.\nOraingoa, pausorik garrantzitsuena izango da. Gibela prejitu dugun zartagiko olioa bertatik kendu, zartagin horretara onddo xaflak eta konfitura gehitu eta sutan ipini pare bat minutuz. Horrela, gibelak zartagian utzi duen zapore guztia bi osagai horiek hartuko dute. Azkenik, gibel xerrak plateretan jarri eta gainetik onddo eta oporto konfituraz ongi ornitu. Horrelaxe platera nagusi bezala, edo azpizun xerra batekin batera ere oso egokia da.\nOrrialdearen azken aldaketa: 14 iraila 2021, 18:04.


Ez zuten ia hitz egiten. Mamuek bezala jarduten zuen Xexilik etxeko lanetan, garai bateko kantak irentsita. Bukatzean, Olatzen ohe aldamenean esertzen zen, beti josteko zerbait eskuetan. Amona Joxepiren antza hartzen ari zen, gero eta handiagoa.\nXexilik ez zuen jakin nahi eta Olatz ez zen esplikatzera ausartzen; han egoten ziren blokeatuta, biek bala bera buruan, Ramon Perez Ocaña 28 urteko guardia zibila hil zuena. Urtebeteko alaba zuen, Sara.\nEzin jakin amak zer pentsatzen zuen, mutu, serio. Agian hiltzaile batez erditu zela. Seguru.\nOlatz pixka bat osatzean hasi zen erromes-andana: izengabeak, ezagunak eta lagunen bat. Miresmena zioten, Joana Arc-ekoa balitz bezala, baina bera gehiago sentitzen zen zirkuko emakume bizarduna.\nIhesaldiaren memoria tabula rasa zenez, bisiten zertzeladek lagundu zioten ihesaldia irudikatzen: baserritar batek aurkitu omen zuen hilzorian basoan, etxera eraman, ezkutatu. Eskualdean gogoan zituzten Iñaki Garai eta Blanca Salegi, 1975ean Guardia Zibilak etxean erailak bertan etako bi ezkutatzen zirelako. Arriskuak arrisku, baserritarrak zaindu eta Elantxobeko arrainontzi batean bidali zuen Donibane Lohizuneraino, Xexiliri abisua emanda.\nHalere, erromesei zaila egiten zitzaien isilune deserosoak betetzea. Bakarra ausartu zen komentatzera Agur mirariz zegoela bizirik, erietxe militar batean. Inor ez, ordea, Olatzek abandonatu ote zuen.\neta militarrak Jose Maria Ryan bahitu eta, orduan bai, xehetasun guztiak eman zizkioten: Lemoizko zentral nuklearreko ingeniaria zela, miliek astebeteko epea eman ziotela Madrilgo gobernuari eraikuntza gelditzeko, garaipen latza izango zela, jeltzaleak umiliatu egingo zituztela. Bisitari askok gorroto biziagoa zioten eajri Espainiari baino.\nBeste garaipen bat Gernikako juntetxean: Juan Carlos Borboikoa eta Sofia sartzean, txistuka hasi ziren ezker abertzaleko parlamentariak eta Eusko Gudariak kantatu zieten aurpegira. Mundu osoko telebistetan agertu zen, orain bazekiten Euskal Herriak gogotik nahi zuela independentzia.\nAmnistia Internazionalak eskatu zuen Ryan askatzeko; haren emaztea ere azaldu zen telebistan bost seme-alaba txikiak ondoan zituela. Zantzuak omen ziren, Madril amore emateko zorian zegoela.\nMiliek zulatu zuten puxika. Tiro batez. Inortxok ere ez zion Olatzi aitortu Ryan exekutatu zutela; Xexilik aditu zuen enkarguak egiten ari zela.\nEz zekien aurrera egiten, ezin atzera begiratu. Gauza gehiegi zeuden gogora ekarri ezin zituenak. Pasarte txikiak bilatzen zituen, gauza xumeak, arrisku gabeak, esaterako Xantioko sukaldea. Memoriak, baina, segituan traizionatzen zuen: Marifer txikitako laguna haiekin bazkaltzen, aho zabalik aitona Teofilori begira, hura hots ulertezinak ahoskatzen ari zelako. Haren aita planta onekoa zen, lagunen aiten artean guapoena inondik inora. Etxe Zabalako kuartelaren inguruan ibili ohi zen, uniformea txukun-txukun. Mariferrek berak lisatzen omen zion goizero, bezperan eginez gero aulkiaren marka hartzen zuelako. Momentua iritsita, tiro egingo zion Olatzi, zalantzarik gabe. Eta alderantziz. Logikak ito egiten zuen.\nAmak lotsarik gabe zentsuratzen zizkion egunkariak. Norbaitek Egin bat ohe ondoan ahaztuta, Olatzek burko azpian ezkutatu zuen geroago bakean irakurtzeko. Azalak buelta eman zion bihotzari: Joxe Arregi eta militarreko kidea hil zuen poliziak, bederatzi egunez torturatuz.\nXabi, Etxe Zabala, Capitantrueno, Ibarrakoak.\nLoak besterik ez zuen salbatzen, ez ziolako bere buruari amets egiten uzten. Gau horretan ez zuen begirik bildu. Goizeko argiekin erori zen sorgorrean.\nAma ondoan esertzeak esnatu zuen. Negarrez ari zen, zaintzera joan zitzaionetik lehen aldiz.\nEskua tapaki azpitik atera eta besoa estutu zion.\n— Zer, ama?\n— Ixabeli minbizia topatu diote. Tripetan.\nOlatzek berriro itxi zituen begiak. Alferrik, ezin malkoei eutsi.\n— Oso aurreratuta omen dauka.\nIxabel: ile grisa mototsean lotuta, gorputz handia, bata berdexka soinean, baserriko arima irribarretsua, beti besteentzat lanean. Olatzek, mirari batek ohetik altxatuta ere, ezin izango zion bukaeraraino lagundu. Etxeko guztiak ari ziren ordaintzen Olatzen erabaki pertsonalak.\n— Hobera egiten ari zara —amak—, eta Ixabelek laguntza behar du. Txumarekin hitz egin dut eta hilabete bukaeran etorriko zaizu zaintzera.\n— Lau astez, Haritzekin.\nAspaldi izena aditu gabe. h-a-r-i-t-z: sei letrak trinkotzen zituzten bakardadea, herrimina, babesik eza, nekea, beldurra eta mila miseria. Dardaran hasi zen; horregatik ez zuten juduek Jainkoaren izena ahoskatzen?\nZamak koltxoian iltzatuta, ohea sarkofago bat zen. Gainera, jendeak ez zuen Joxe Arregirena ahotik kentzen; gehiegi zen. Mundutik banatu behar zuen eta uko egin zion bisitak hartzeari. Ustekabean agertu zen azkena: Ana, Alfontsoren emaztea. Senarra oso lanpetuta omen zegoela eta bera bidali zuela kasu egitera.\nDonostiako euskalki dotoreaz hitz egiten zuen, grazia naturalaz, eta sabel puztu ederra zeukan, borobil-borobila. Goxo-goxo jardun zuen berriketan, lagun minak balira bezala. Neskatxo bat nahi omen zuten, lasaiagoak baitira. Gustura omen zegoen Iparraldean; hain jator ziren denak!\nBenetakoa al zen fatxada tuntun eta onbera hura? Ez, ez: seguru tripatzarra erakustera joan zela. Edo arerioa lur jota zegoela bere begiez baieztatzera.\nMando hilari, denek ostiko.\nBi astek ere ez zuten martxotik banatzen: sosegurik ez eta ezin irakurri, pentsatu, kontzentratu, urduri baino urduriago, ezinegonean, ondoezik.\nUmetan, Ixabel amarekin-eta elizara joan eta kandela bereziak pizten zituzten Kandelario egunean, kiribildu horietakoak: bildumenak. Tantaz tanta urtzen omen zen argizaria, negarrez ariko balitz bezala. Horrela ahitzen zitzaizkion egunak ere Olatzi.\nAzken asteko astelehenean, korrikaldiak aditu zituen etxeko eskaileretan, iluntzean. Atean kax-kax eta Xexilik ireki zuen. Bizilaguna zen, errefuxiatua hura ere. Ahapeka hitz egin zuten.\nAtea itxi gabe itzuli zen ama logelara, zuri:\n— Jeneralek parlamentua hartu omen dute politikariak barruan daudela. Madrilen.\nBizilagunaren irratira joan-etorrian transmititu zizkion berriak. Hotzean hausnartzea zaila zen, oso. Alde batetik, independentistentzat komenigarria izan zitekeen gerra-egoera; bestetik, epelegi zegoen oraindik 36ko odola.\n— Honezkero, hamaika bapore aterako ziren Zarautz aldetik Donibane Lohizunera —Xexilik, ordu txikitan.\n— Bai zera! Ez da hainbesterako izango.\n— Baietz aita paperak erretzen jardun Xantion. Badaezpada.\n— Ez du ezer egin, faborez. Zeren beldur izango da, ba?\n— Gerra-legean ez da ezer ere frogatu behar: tiro egin eta listo. Inork ez du benefiziorik ateratzen, gaiztoek bakarrik —pausa bat—. Miguel Garmendiarena ez dizut behin ere kontatu —Olatzek buruaz ezetz—: gure amonaren aldetik Goierriko familia aberats batetik gatoz. Miguel Garmendia gure amonaren anaia zen; gerra baliatu zuen herentzia guztia bere izenean jartzeko.\nEspainiako aldamioek eutsi egin zioten bultzadari eta ostiral arratsaldean hasi zuen Txumak hilabeteko oporraldia. Iluntzean iritsi ziren. Olatzek ohetik entzun zituen amaren muxuak eta negarra, Txumaren kezka. Behingoz zabaldu zen logelako atea: Txuma eta, haren hankapean lotsati gordeta, semea. Ia lau urte.\nUmeak aurpegia estutu zuen aitaren izterren kontra. Amonak besoetan hartu zuen behin eta berriro musukatzeko. Etxe txikia bat-batean bihurtu zen kaiola ziztrin eta apal.\nHurrengo egunean, Xexiliren bila joateko aitzakian, xantiotarrak. Ramiroren seigarren eskuko furgonetan abiatu eta hamarretarako, han. Aitak eta Teofilok sasoiari eusten zioten; Ixabelek, berriz, tripa puztuan zeraman gaitza. Aurpegi horiz eta mantso hurbildu zen Olatzen ohera, mina disimulatuz:\n— Berriro ikusi nahi hindudan —masailak bustita muxu ematerakoan—. Bakean hil naiteken orain.\n— Zer esaten duzu! Guapa-guapa zaude eta! —irribarrea okertu zion penak.\nSukaldeko mahaia logelara eraman eta ahal bezala bazkaldu zuten. Dena poza, dena zoriona, dena faltsua: arratsaldean betiko joango zen Ixabel, auskalo noiz arte geratu Olatz.


Bertatik Bertara – Etxalar\nby Etxalar Web ataria\nUEMAk (Udalerri Euskaldunen Mankomunitateak) antolatutako kanpaina hau ekainaren 19an hasiko da, eta udalerri euskaldunek beren baitan biltzen duten aberastasuna ikusaraztea eta aldarrikatzea du helburu. Herritarrak zein bisitariak sentsibilizatzeko ekimena izanen da, eta horrekin bat egin dute Bortzirietako Udalek, Uraren Bailarak eta Baztan-Bidasoa Turismo Elkargoak.\nCOVID-19ak eragindako osasun larrialdiaren ondorioz, aldaketa handia izanen du batetik bertzera bidaiatzeko eta atseden egunak antolatzeko moduak. Beraz, inoiz baino gehiago, gure bazterrak bertatik bertara ezagutzeko aukera izanen dugu hurrengo hilabeteotan. Horregatik, Bortzirietako udalek bat egin dute UEMAk abiatutako Bertatik Bertara kanpainarekin, herritarrei eta bisitariei erakusteko udalerri euskaldunak zer-nolako altxorrak diren, bertatik bertara zenbat gozatzen ahal den nabarmenduz, bertako produktuekin, bertako kulturarekin eta bertako ekonomian oinarritutako garapenari eskutik helduta. Betiere udalerri euskaldunen nortasuna egokien islatzen duena euskara dela ahantzi gabe.\n“Gure bazterrak ezagutzera eta maitatzera gonbidatzen zaitugu, eta horrekin batera, baita horren bertakoa den eta horren bizirik dagoen hizkuntzaz gozatzera ere” dio denda, jatetxe, ostatu eta zerbitzu sektorerako prestatutako karteletan eta mahai-gainekoetan ageri den testuak.\nUdalak harremanetan jarriko dira bertako merkatari, ostalari eta zerbitzu sektoreko eragileekin kanpainaren berri emateko eta euskarriak beren esku uzteko, eragile horiek baitira herritarrengana eta bisitariengana heltzeko bitartekari egokienak.


Basamortuko abenturak: 400 km gurpildun aulkian | Geuria\nErrioxako Castañaresko kanpinean lagun egin zirenetik, Arrigorriagako NOAko Jose Ignacio Fernández Udal zinegotziak eta Ruben Zuluetak Caminus elkartea sortu zuten.\nJose Ignacio Fernández, Arrigorriagan // Geuria\nErrioxako Castañaresko kanpinean lagun egin zirenetik, Arrigorriagako NOAko Jose Ignacio Fernández Udal zinegotziak eta Ruben Zuluetak Caminus elkartea sortu zuten. Biek Distrofia Muskularra pairatzen dute, eta elkartearen sorreratik gaixotasun arraroak pairatzen dituztenen errealitatea ikusarazten egiten dute lan. 2019an Done Jakue bidea egin zuten eta ekarpen modura ezgaitasun fisikoa pairatzen duten erabiltzaileentzat ‘Caminus de Santiago’ izeneko APPa garatu zuten. Aurten, ostera, Monegroetako basamortua gurutzatu dute inolako laguntza barik 400 kilometro eginez 10 egunetan. Esperientzia ahaztezina izateaz gainera, abenturaren nondik norakoak kontatuko dituen dokumentala ekoizten ari dira hilabete batzuk barru zinemetan proiektatzeko.\n‘Opor’ bereziak aurtengoak, Jose Ignacio! Benetan bereziak izan dira. Pasa den urteko irailetik ibili izan gara Caminuserako proiektu batean burubelarri, Monegroetako basamortua gurpil-aulkian gurutzatuz gaixotasun arraroen errealitatea munduari erakusteko. Nik Muskulu-sistemako endekapenezko gaixotasuna pairatzen dut 25 urte nituenetik. Ni bezala makina bat pertsona dago munduan eta proiektu hauen bidez eta baikortasunez euren erosotasun eremutik irtetera gonbidatzen ditugu.\nZer nolako garrantzia dauka errealitate hau munduari ezagutarazteak? Donostiako ospitaleko Adolfo López de Muniaín neurologo prestigiodunaren hitzetan: “Dirua balego, gaixotasun hauek sendabidea izango lukete”.\nHortaz, diru horren bila hasi zinen. Duela urte asko Ruben Zulueta laguna ezagutu nuen, nire gaixotasun bera pairatzen duena. Ni momentu horretara arte oso pertsona ezkorra nintzen, baina 2019an gure lehen proiektua martxan jartzeko konbentzitu ninduen: Done Jakue Bidea gurpil-aulkian egitea. Garai hartan Rubenek ez zuen gurpil-aulkirik erabiltzen, eta nire gurpil-aulkiak gehienez 7km egin ditzake guztira 4,5km/h abiaduran. Nola zen posible erronka honi aurre egitea? “Gurpil-aulki bat eskatuko dugu horretarako”, esan zidan.\nDone Jakue Bidea arrakastatsua izan zen. Munduko lehen pertsonak izan ginen Done Jakue Bidea Orreagatik Santiagora gurpil-aulkian modu autonomoan egiten. Inoren laguntza izan barik, alegia. Igaro ezin zitezkeen bideak topatzen genituenean, buelta erdia eman eta alternatibak topatzen genituen.\nEta bidea egin ostean zer? Caminus de Santiago izeneko doako APPa sortu genuen, PlayStoren eskuragarri. Edozein pertsonak, ezgaitasun funtzionalik badu, deskargatu dezake guk egin genuen ibilbidea jarraitu ahal izateko. Jende asko harremanetan jarri da gurekin, egindako lana zoriontzeko. Bildutako diru guztia Isabel Gemio Fundazioari eman genion, era honetako patologiak ikertzen dituzten mediku zientifikoek horrela gomendatu zigutelako.\nNolako harrera izan zuen bigarren abentura honek udaletxean? Proiektuaren berri izan zutenean nigana hurbildu eta zoriondu ninduten denek. Baita proiektuaren kamisetak erosi ere! Handinahikoa eman dezake, baina nire ustez Udalean alde bateko eta besteko arteko inflexio puntua ezartzen dut. Nire izaeragatik edo politika egiteko moduagatik izan daiteke, batek daki. Harreman ona dut udaletxeko langile gehienekin.\nOraingo honetan nora eta Monegroetara joan zarete. Nola bururatu zitzaizuen erronka hau? Eskualdeko presidentearekin, turismo aholkulariarekin eta Gobernu taldearekin bildu ginen eta Monegroetako basamortua gurpil-aulkian zeharkatzeko ideia proposatu genien. Zur eta lur lotu ziren.\nJose Ignacio, Rubén eta Antonio, Monegroetan // Caminus\nGauza bat Done Jakue bidea egitea da, baina basamortu bat gurpil-aulki batekin gurutzatzea beste gauza bat da. Proiektu berri bat zen eta berau egiteko erronka erakargarri bat behar genuen, gure kausa zabaltzearren. Hasiera batean ideia asko etorri zitzaizkigun burura: Quixote edo Cid pertsonaiaren ibilbideak… Baina azkenean Monegroen basamortua gurutzatzearena aukeratu genuen.\n10 egun eta 400 kilometro. Ba al dago horretarako autonomia duen gurpil-aulkirik merkatuan? Gasteizko Ortopedia Bidarik aulkien kudeaketaz arduratu zen eta Ottobock gama altuko aulkiak utzi zizkiguten. Berez ez dira egokitutako aulkiak; guk geuk egokitu ditugu zentralitan eskua sartuz: aulkiek dakartzaten gelezko bateriei litiozko beste bi gehituz eta horiek kommutadore batez konektatuz. Horrek iraupen gehiago ematen dio aulkiaren bateriari, bakoitzak 20-25 kilometroko autonomia izanez. Bakoitzak litiozko bateria bi zituen atzealdean, 70 kilometroko autonomiarekin. Egunero batez beste 40 kilometro inguru egin genituen.\nEra honetako erronkak egiten dituzten txirrindulari askok gurpil zulatzeak dituzte. Eta zuek? Gurpilak aldatu genizkien aulkiei eta trinkoak jarri genizkien, arazo horiek ekiditeko.\nZenbat diru eskuratu zenuten? 3.900 euro inguru, den-dena gaixotasun arraroak ikertzeko. Herriko jende askok lagundu digu diru hau eskuratzen, Udaletik hasita.\nMiresgarria da zuen energia eta bizitzari begiratzeko modua. 18 urte izan arte bizikletan ibiltzea, korrika egitea, mendira joatea eta orokorrean kirola egitea asko gustatzen zitzaidan, eta nire lana butano botilak kargatu eta deskargatzea zen. Nire bizitzak aldaketa sakona jasan zuen gaztea nintzela. Zer egin dezaket? Proiektu hauetan parte hartu, asteburu batean gustuko ditugun gauza horiek egitea nolabait ahalbidetzen digutelako. Proiektu hauek burutu ostean, gaur egun mendia ikusten dudan bakoitzean, bertara nolabait joaterik dagoen galdetzen diot nire buruari.\nJose Ignacio, Arrigorriagako udaletxeko plazan // Geuria\nEtapak bakarrik egin badituzue ere, ez zarete bakarrik egon abentura honetan. Gure atzetik 15 minutura Antonio Luis González amurriotarrak gidatutako furgoneta bat geneukan, behar izatekotan laguntza emateko prest. Momentura arte egindako bidaia guztietan bertan izan dugu, edozertan laguntzeko prest. Zorte izugarria izan dugu Antoniorekin beti.\nMonegroetan egonda Isabel Gemio ezagutzeko aukera izan zenuten. Bai. Bujaralozen geundela ezagutzeko aukera izan genuen. Bere semeak distrofia muskularra du eta gertutik ezagutzen du errealitate hau.\nDone Jakue Bidea egin ostean APP bat egin zenuten. Zer egin duzue oraingo honetan Monegroen bidaiaren haritik? Oraingo honetan dokumental bat ekoiztuko dugu Gasteizko Pecas Voladoras ekoiztetxearen bidez. Gure proiektua ezagutu zutenean horren inguruko zinta grabatzea bururatu zitzaien, guztiz debalde. 10 egunetan zehar gurekin izan genituen, kamera eta mikrofonoekin. Crowfunding kanpaina abiarazi zuten gure proiektuan parte hartzeko egin zuten inbertsioa berreskuratzeko.\nJose Ignacio, Monegroetan erabili zuen Ottobock gurpil-aulkian // Geuria\nZer egin behar duzue dokumentalarekin? Gure asmoa zinema areto batean estreinatzea da. Zoragarria litzateke abenduaren 23an proiektatzea, Gaixotasun Arraroen Nazioarteko Egunean. Hainbat telebista katerekin berba egin dugu baita ere, estreinaldiaren ostean zinta emititu ahal izateko. Asmoa ez da irabazi ekonomikoak izatea; proiektuari ikusgarritasun eta hedapen handia ematea baizik. Horrela, etorkizuneko proiektuek oihartzun handiagoa izango dute.\nJulian Iantzigaz // Caminus\nZein izango da Caminusen hurrengo erronka? Proiektu bat daukagu esku artean, baina ezer gutxi konta dezakegu horren inguruan: datorren urteko udan egun askotako abentura egiteko asmoa dugu. Kilometro asko egingo ditugu bidaia horretan eta jende askori gustatuko zaiolakoan gaude. Esan dezakegun gauza bakarra zera da, kolaboratzaile berezi bat izango dugula. Momentu honetan bidaiaren bideragarritasuna eta nondik norako guztiak aztertzen ari gara.\nBaikortasuna zuen bidaien funtsezko osagarria dugu, ezta? Bai, noski! Nire gaixotasuna duen jende asko ezagutzen dut Bizkaian, baina inork ez luke era honetako proiektuetan parte hartuko. Ruben Zulueta ezagutzea kasualitate hutsa izan da. Zorte izugarria izan dut berarekin eta Antoniorekin.\nJose Ignacio // Geuria\nSailkatuta: Abentura, Bidaia, Caminus, distrofia muskularra, Elkarrizketa, Jose Ignacio Fernandez, monegroak, Portada